Ejekiel 12
Lanebi Ejekiel odoko macalo opii
1Rwot oloko kweda. 2-Owacca ni, "Wod pa dano, in it ye ka bedo i kin jo ma lujemo. Waggi tye, ento pe gineno gin mo. Itgi bene tye, ento pe giwinyo lok, 3pien gin jo ma lujemo.
"Doŋ kombeddi, in wod pa dano, yubbe kun itweyo yecci macalo lariŋ ayela, ci icak wot me cito i opii ki i nyimgi ki dyeceŋ, Wek gin ducu guneni ka icako wot me cito i kabedo mukene. Gwok nyo gin jo ma lujemo-ni gibiniaŋ gin ma itimo. 4Twe yecci woko ki dyeceŋ macalo lariŋ ayela ma tweyo yecce kun gin bene gineno, wek guneni ka doŋ icito ki otyeno calo doŋ icito woko i opii. 5Tuc kor cel ma gin bene gineno, ci idony iye ikat icit woko. 6Ibitiŋo yecci ki i nyimgi ma gin gineno, ci iketo i wi gwoki, ci icito kwede woko i colpiny ma noŋo iboyo waŋi woko, wek pe inen lobo ka ma icito iye. Doŋ atyeko keto in me bedo lanyut bot jo Icrael."
7Atiyo gin ma Rwot nene ocika ni ati. Akwanyo yecca akelo woko ki dyeceŋ, calo yec pa lariŋ ayela; ka doŋ piny odoko otyeno ci atuco kom cel ki ciŋa. Ci akwanyo yecca ma atweyo-ni atiŋo i wi gwoka ma kun gin bene gineno, ci acito woko i colpiny.
8Orwone ki odiko Rwot oloko kweda. 9Owacca ni, "Wod pa dano, kombeddi Luicrael ma gin lujemo-ni gitye ka penyi ni in it ye ka timo gin aŋo. 10Tit botgi gin ma an Rwot Lubaŋa atye ka lok botgi. Lok man ma pire tek-ki kemo laker ma tye ka loc i Jerucalem ki jo Icrael ducu ma gibedo kunnu. 11Tit botgi ni gin ma doŋ itimo-ni tye macalo lanyut me gin ma bitimme i komgi; gibiterogi woko i opii i lobo mukene. 12Doŋ laker ma loyogini bitiŋo yecce i wi gwoke i colpiny ci lwi donyo ki i waŋ cel ma gituco i kom cel-li kato woko gire. En biboyo waŋe woko, wek pe enen lobo ka ma ecito iye. 13-Abiciko obwona pire, ci en bibino moko i owicca. Ka doŋ akwanye atere woko wa i lobo Babilon, ma en lobo pa jo Kaldaya, en bito ki kunnu ma noŋo pe oneno lobo-nu. 14Abikeyo jo ducu ma onoŋo gurume woko dyere-ni, lumi-tamine, ki jo ma gwoko en i yo ducu mapatpat; lukworgi biyenyogi mada wek ginekgi woko ki pala lucwan.
15"Ka akeyogi woko i rokmukeneki i lobo pa lurok, gibiŋeyo ni an aye a Rwot. 16Ento abiweko jo manok bwot ki i lweny, kec ki two gemo pe binekogi, wek guniaŋ ki i kin lurok kunnu, ci gutuc gin me kwer ma yam gutimo-ni, wek doŋ guŋe atir ni an aye a Rwot."
Lanyut pa lanebi ma kome myel
17Rvot dok omedde oloko kweda. 18Owacca ni, "Wod pa dano, wek komi omyel ka it ye ka cam, wek komi bene omyel ki lworo ka it ye ka mato pii. 19Tit bot wegi lobo meno ni man aye lok pa Rwot Lubaŋa ma okemo jo Jerucalem ma pud gibedo i lobogi. Gibicamo cam ki lworo ma noŋo komgi myel, dok bene gibimato pii ma cwinygi oballe woko. Gibiyako jami ducu ma tye i lobogi miyo i lobo doŋ noŋo, pien jo ducu ma gibedo iye gin lutim bwami keken. 20Gaŋi ducu ma dano gibedo iye gibijwero woko doŋ obur, ci lobo meno doŋ bidoko tim ata, Man bimiyo wuŋeyo ni an aye a Rwot."
Carolok ma dano gugiyo kwede ki lok ma pe dano mito winyone
21Rwot oloko kweda. 22Owacca ni, "Wod pa dano, piŋo jo Icrael gimaro waco carolok man ni, 'Kare tye ka kato, dok ginanyuta ma gineno i wan lek-ki ducu lokke pe ocobbe kakare'? 23Kombeddi doŋ itit botgi gin ma an Rwot Lubaŋa amito wacone pi lok man. Abigiko tic ki carolok meno woko. Pe dok gibibedo ka tic kwede i Icrael matwal. Ento tit botgi ni, 'Kare doŋ oo, ki ginanyuta ducu doŋ bicobbe kakare.'
24"Ginanyuta me gobagoba ki lok tyet me bwolo ma ŋako dano doŋ bibedo pe matwal i kin jo Icrael. 25An Rwot, doŋ abiloko botgi, ci gin ma awaco bitimme, Lok man pe dok bigalle. Abitimo gin ma acikowu ni abitimo-ni i kare me kwowu, wun jo ma lujemo. Man Rwot Lubaŋa ma owaco."
26Rwot dok oloko kweda, 27kun wacci, "Wod pa dano, jo Icrael giwacci ginanyuta ma ineno-ni ki lok ma itito-ni tye pi kare me anyim ma pud ty bor. 28Pi meno tit botgi gin ma an Rwot Lubaŋa atye ka wacone ni, 'Lok man pe dok bigalle. Gin ma awaco-ni bitimme.' An Rwot Lubaŋa doŋ aloko."


2 Camuel 21:2
2Kabaka olwoŋo jo Gibeon ni gubin bote. Jo Gibeon pe gin jo Icrael kikome, ento gin jo Amor ma yam odon, Onoŋo yam jo Icrael gukwoŋo kwoŋ ni pe gibinekogi, ento kadi bed kumene, Caulo otemo nekogi woko, pien nyeko omake pi jo Icrael ki jo Juda.


2 Camuel 4
Kit ma gineko kwede Icbocet
1Ka Icbocet wod pa Caulo owinyo ni Abneri doŋ gineko woko i Kebron, ci kome oto woko lirut, ki cwiny jo Icrael bene oballe woko. 2I kare meno onoŋo Icbocet tye ki lutel wi buca monnye aryo; nyiŋ ŋat acel Baana ki nyiŋ mukene: Rekab. Gin ducu awobe pa Rimmon ma jo Benjamin, gaŋ tugi Beerot. Beerot gikwano bot jo Benjamin. 3Jo Beerot kikome guriŋo gularo i Gitaim, ci gudoko lubedo kunnu nio wa i kare man.
4-Yonacan wod pa Caulo yam tye ki wode mo ma tyene okwe woko. I kare ma gikelo lok ki i Jejreel i kom gin mutimme i kom Caulo ki Yonacan, onoŋo en doŋ ditte romo mwaka abic. Ci lapidine otiŋe, oriŋo kwede woko, ci latin opoto woko piny i kare ma co tye ka ŋwec matek-ki, omiyo odoko Laŋolo; nyiŋe Mepibocet.
5Awobe pa Rimmon ma jo Beerot, Rekab ki Baana, gua ci gucito ki i cwiny dyeceŋ malyet-ti, gucito wa i ot pa Icbocet i kare ma en tye ka yweyo i dyeceŋ. 6Onoŋo lagwok doggola obedo ka pyeto ŋano, ci nino omako waŋe, onino woko; omiyo Rekab ki ominne Baana gulwitte gudonyo. 7Ka gudonyo i ot, gunoŋo Icbocet obuto i ot butone i wi kitandane, ci gucobo, guneko woko, ka guŋolo wiye. Gutiŋo wiye, gulubo kwede yo Araba dyeworwor, 8ci gukelo wi Icbocet bot Daudi i Kebron, guwaco bot kabaka ni, "Wi Icbocet wod pa Caulo doŋ wakelo ene, wod pa Caulo ma lamerokki ma yam mito neki, Rwot doŋ oculo kworri tin, rwotwa, i kom Caulo ki i kom litinone." 9Ento Daudi ogamo dog Rekab ki ominne Baana, awobe pa Rimmon ma jo Beerot ni, "Macalo Rwot tye makwo-ni, ma yam olaro kwona ki i ciŋ lumerokka ducu, 10-i kare ma yam dano mo obino otitta lok ni, 'Nen ba, Caulo doŋ oto woko,' ma onoŋo en tamo ni ekella lok maber, ci an amake aneke woko i Jiklag; meno aye obedo mot ma amiyo bote pi lok ma okelo-ni. 11Ento lok man doŋ dit makato ducu, ka ce lutim aranyi doŋ guneko dano ma cwinye leŋ ki i ode i wi kitandane, ci wutamo ni an pe abiculo kworre i komwu, atyekowu wo ko ki i wi lobo?" 12Ci Daudi ociko litino orobone, guneko jo-nu woko, guŋolo cing: ki tyengi woko, ka guŋabo komgi i ŋet kulu me Kebron. Ento gukwanyo wi Icbocet, guyiko Lyel pa Abneri i Kebron.


2 Camuel 20:3
3Ka Daudi oo i ode ma i Jerucalem, okwanyo mon aŋeca apar ma onoŋo owekogi ka gwoko ode-ni, ci oketogi i ot ma gigwokogi iye kun en miyo cam botgi, ento pe omedo ki bedo kwedgi. Kit meno giloro wigi woko i ot nio wa i ka togi, kun gibedo macalo mon-to.


Wel 15:24
24ka ce dano guroco ma pe gubalo akaka, kun lwak pe ŋeyo gin mo iye, ci lwak ducu bityero wod twon acel me gitum awaŋa obed gin ma ŋwece kur me yomo cwiny Rwot, ki gityer me moko kwon ki gityer amata mutike macalo cik tye, kacel ki nyok dyel acel pi gitum me bal.


Niyabo 17:3
3Cutcut lamalaika otiŋa otera i tim, kun onoŋo Cwiny Maleŋ oyuto tamma woko, ci aneno dako mo ma obedo i wi lee mo makwar, ma gicoyo nyiŋ mogo i kom lee-nu ma nyuto cac i kom Lubaŋa; coc meno oromo kome ducu, lee-nu onoŋo wiye tye abiro ki tuŋe tye apar.


Ejekiel 32:30
30"Rwodi me lobo ma: yo tuŋ acam ducu gitye kunnu, ki jo Cidon ducu bene tye kunnu. Tekogi ma yam gitye kwede-ni onoŋo onyaye lworo mada, ento kombeddi doŋ gudonyo i lyel: ki lewic kacel ki jo ma ginekogi i lweny, gubuto doŋ ma pe gilirogi. Doŋ gibedo ki lewic kacel ki jo ma gidonyo piny i bur.


Jeremia 31:34
34Ŋat mo pe doŋ bipwonyo lawote, ŋat mo bene pe biwaco bot ominne nyo lutugi ni, 'Ŋe Rwot,' Gin ducu gibineya, cakke i kom jo matino o kwede wa i kom jo madito ma i kingi. Abiweko balgi, pe dok abibedo ka po i kom gin marac ma gubedo ka timone. Man Rwot ma owaco."


1 Tekwaro 13
Daudi okelo tam me kela canduk pa Lubaŋa i Jerucalem
1Daudi yam oyubo lok ki ludito ma loyo buca mony me jo alip ki buca mony me jo miya, ki ludito ma i dul acel acel. 2Ci Daudi oloko ki kacokke pa jo Icrael ducu kun wacci, "Ka ce bedo ber botwu, ma Rwot Lubaŋawa bene mito, ci wacwalu kwena orom kin utmegiwa ma gudoŋ i lobo Icrael ducu, kacel ki ajwagi ki Lulevi ma i gaŋi ma gitye ki lobo me kakwatgi, wek gubin gucokke kacel botwa. 3Ka wek doŋ wakelu canduk pa Lubaŋawa botwa, pien i kare pa Caulo yam watenyo woko ata." 4Ci kacokke ducu oye ni gitim kit meno, pien lokke onen atir bot lwak ducu.
Daudi ocito ka omo canduk pa Lubaŋa
(2 Cam 6.1-11)
5-Daudi ocoko jo Icrael ducu cakke ki i Cikor ma i Ejipt nio wa i yo ma donyo i Kamat, pi kelo canduk pa Lubaŋa ki i Kiriat-jearim. 6-Daudi ki jo Icrael ducu gucito i Baala, ma en aye Kiriat-jearim ma tye i Juda, ka omo canduk pa Lubaŋa woko ki kunnu, en aye canduk ma gilwoŋo ki nyiŋ Rwot ma bedo i wi komker malo ka wi lukerubi. 7Ci gutiŋo canduk pa Lubaŋa i wi gadigadi manyen, gukelo woko nia ki i ot pa Abinadab, ci Uja ki Akio gubedo ka Leko twoni ma ywayo gadigadi. 8Daudi ki jo Icrael ducu gubedo ka yarre ki myel ki yomcwiny i nyim Lubaŋa ki kero komgi ducu, ki wero wer-gu, ki goyo opuk-gu ki naŋa-gu ki ajaa-gu, ki atego agoya-gu ki tum-gu.
9Ka guo i laro moyo pa Kidon, Uja ocwalo ciŋe pi mako kom canduk, pien onoŋo twoni gucato. 10Ci kiniga omako Rwot i kom Uja, ci oneke woko pien onoŋo oketo ciŋe i kom canduk; oto woko kunnu i nyim Lubaŋa. 11Ci kiniga omako Daudi, pien Rwot otugge i kom Uja; mumiyo kabedo-nu gilwoŋo ni Perej-uja nio wa onyoo. 12Daudi obedo ki lworo i kom Lubaŋa i nino meno; owacci, "Abikelo canduk pa Lubaŋa wa paco bota niŋniŋ?" 13Kit meno omiyo Daudi pe otero canduk wa i gaŋ kal pa Daudi, ento oŋak kwede woko i ot pa Obed-edom ma jo Gat. 14-Canduk pa Lubaŋa obedo i ot pa Obed-edom pi dwe adek; ci Rwot omiyo gum bot Obed-edom ki jone ducu.


1 Luker 16:34
34I karene aye Kiel, dano me Betel, ogero iye Jeriko odoco. Abiram ma latin kayone okwoŋo to ci oketo gutine i wiye, ci wode matidine oto, ma nyiŋe Cegub, ka giketo dog gaŋ i wiye, macalo lok ma Rwot yam oloko ki i dog Yocwa wod pa Nun.


Nia 39
Tiyo boŋŋi aruka pa ajwagi
(Nia 28.1-43)
1Gikwoyo boŋŋi aruka ma gitiyo mabeco ki uci ma bulu ki lamar lamar, ki makwar pi tic i kabedo maleŋ, gikwoyo boŋŋi maleŋ pi Aron macalo Rwot ociko ki Moses.
2Otiyo epod ki jabu ki uci ma bulu ki lamar lamar ki makwar ki camanini ma giwiyo maberre. 3Gipado jabu woko marep ki nyol, giliro odoko macalo tol me dero boŋo, kacel ki uci ma bulu, ki ma lamar lamar, ki makwar ki me dero ki boŋo camanini ma giwiyo maberre, ki tic me diro. 4Gukwoyo gin wi gwok epod, gikubo i doge ryoryo. 5Ceme ma i kome ma gicweyo ki diro, me latwene, gikwoyo ki jami lakite acel-lu, ki kit tic acel-lu bene, ki jabu, ki uci ma bulu, ki ma lamar lamar ki makwar ki boŋo camanini ma giwiyo maberre: macalo Rwot ociko ki Moses.
6Giyubo litino kidi onik, gimwonogi i kom jabu ma giŋweko ki diro, ma doŋ gigoro komgi macalo ladiro goro kom kidi, muporo nyiŋ awobe pa Icrael. 7Omwonogi i kom gin wi gwok me epod, wek gubed kidi me po pi awobe pa Icrael, macalo Rwot ociko ki Moses.
8Otimo kicaa kor ki tic me diro, macalo tic i kom epod, ki jabu ki uci ma bulu, ki ma lamar lamar, ki makwar, ki boŋo camanini ma giwiyo maberre. 9Obedo ma twoke aŋwen marom; gibano i kicaa kor aryo; ka doŋ gibano iye aryo, ci borre bedo rom ki lac cin acel, ki lacce bene rom ki lac cin acel. 10Gumwono iye litino kidi me wel ma guryeyo i tyeŋ aŋwen. Tyen mukwoŋo obedo cadiuc, topaj ki kabankel: 11i tyen me aryone giketo iye emeradi capir ki dayaman; 12i tyeŋ me adekke giketo jacint, agat ki ameticito; 13ki i tyen me aŋwenne giketo berul, onik ki jacipa; gimwonogi i jabu ma giŋweko ki diro. 14Litino kidi gubedo apar wiye aryo, muporo nyiŋ awobe pa Icrael; gubedo macalo kidi ma gigoro me agit, kun kidi acel acel gigoro iye nyiŋ, muporo kaka apar wiye aryo. 15Dok gutimo nyor me jabu ma giliyo maber, ma giminogi macalo tol. 16Dok gutimo gin lakwak tere aryo me jabu giŋweko ki diro, ki agit me jabu aryo, ci gukwoyo agit aryo-nu i dog kicaa kor aryo bene; 17ka dok gurwako tol jabu aryo-nu odonyo i agit aryo ma gitye i dog kicaa kor-ri. 18Gumwono dog tol aryo-nu ducu i kom gin lakwak tere aryo ma giŋweko ki diro-ni, gutweyo kwede i kom gin wi gwok me epod. 19Dok gutimo agit aryo me jabu, ci gukwoyogi i twok kicaa kor aryo ducu, i doge ma tuŋ iye ma cok ki epod. 20Ci gutimo agit me jabu aryo gukubogi i gin wi gwok epod aryo anyim tuŋ tere, ka ma okubbe tuŋ malo i wi ceme me epod ma gicweyo ki diro-ni. 21Ci gutweyo kicaa kor ki agitte i kom agit ma i dog epod ki tol ma bulu, wek obut opyelle i kom ceme me epod ma gicweyo ki diro-ni, wek kicaa kor pe ogonnye woko ki i kom epod; macalo Rwot ociko ki Moses.
22Dok otimo jor me epod ma gicweyo kome ducu ki uci ma bulu. 23Otuco dog jor obedo twolo macalo dog boŋo aruka, ma gidolo doge orumo woko likiŋ wek pe oyeci. 24I dog jor guluno iye gin muporo okwer pomegranat munyak, ma gikwoyo ki uci ma bulu, ki ma lamar lamar, ki makwar, ki boŋo camanini ma giwiyo maberre. 25Dok gutimo olaŋ me jabu ma giliyo maber, ci gikwoyo olaŋ giŋobo kin okwer pomegranat orumo dog jor woko, oŋobo kin okwer pomegranat ducu; 26olaŋ ki okwer pomegranat orumo dog jor ducu kun gigwennye agwenya, i dog jor me aruka i dog tic; macalo Rwot ociko ki Moses.
27Dok gutimo kanyi ma gicweyo ki boŋo camanini maberre, ki pali me boŋo camanini ma giwiyo maberre, pi Aron ki awobene, 28ki kitambara me adwala i wic me boŋo camanini maberre ki gitok matino me boŋo camanini maberre, ki pali me boŋo camanini ma giwiyo maberre, 29ki k itambara me latwe pyer me boŋo camarum ma giwiyo maberre, ki uci ma bulu, ki ma lamar lamar, ki makwar, ma gidero maber; macalo Rwot ociko ki Moses.
30Dok gutimo akwaya jabu me lalukana maleŋ ki jabu ma giliyo maber, gigoro kome macalo agora i kom agit ni, "Maleŋ pi Rwot." 31Gutweyo tol ma bulu i kome wek gitwe girid kwede i kom kitambara adwala me wic-ci; macalo Rwot ociko ki Moses.
Jami ma gubedo i kema
(Nia 35.10-19)
32Yam gutyeko tic i kom kema, en kema me rwatte, kit meno; jo Icrael gutyeko tic ducu macalo Rwot ociko ki Moses; gutimo kit meno. 33Gukelo kema bot Moses, kema ki jami ticce ducu, lwak golle ki gutine ki riine wirre ki tedi tergi; 34laa nyogi romi ma ginyoŋo, kicika me laumme; 35canduk lok me caden, ki tal latiŋŋe, ki kom me kica; 36meja ki jami ticce ducu, ki mugati me aketa i nyim Lubaŋa; 37okar-mac me jabu ma giliyo maber, ki lwak laputte ma giketo malo i wiye, ki jami ticce ducu, ki moo me mac; 38ke no tyer me jabu, moo me wir, ki odok eceta ma ŋwece kur, ki boŋo laum doggola me kema; 39keno tyer me mola, ki tal latiŋŋe, ki jami ticce ducu; otako lwok ki tedi tere; 40boŋo cuka me aŋaba me rumo dyekal, wirre ki tedi tergi ki boŋo laum doggaŋ me d yekal, ki lwak tol lacikgi ki lwak teke lagurgi; jami me tic kwedgi i kema, pi kema me rwatte; 41ki boŋŋi aruka ma gitiyo mabeco me tic i kabedo maleŋ, boŋŋi aruka maleŋ pi ajwaka Aron, ki boŋŋi aruka pi awobene pi ticgi me bedo ajwagi. 42Macalo Rwot ociko ki Moses, jo Icrael gutiyo gutyeko tic ducu kit meno. 43Moses oneno tic ducu, ci nen, gutiyo tic kikome; macalo Rwot onoŋo ociko, gutiyo tic ducu kakare. Ci Moses olamo gum i komgi.


Ejekiel 13:9
9Abiketo can i komwu, wun lunebi ma wuneno ginanyuta me bwolo-gu, dok bene wutyeto lok goba keken. Pe wubibedo tye ka jona gucokke kacci; dok bene pe gibicoyo nyiŋwu kacel ki nyiŋ jo Icrael mukene-gu; pe wubidok i lobowu matwal. Wubiŋeyo ni an aye a Rwot Lubaŋa.


Jeremia 49
Kop ma Rwot oŋolo i kom jo Ammon
1-Man aye lok ma Rwot owaco ma okemo jo Ammon ni, "Jo Icrael gitye kwene? Pe gitye ki laleyo mo ma, myero ocun i kom lobogi? Piŋo guweko jo ma giworo Milkom gukwanyo dul ma i kaka pa Gad dok gubedo iye kunnu? 2Pi meno, nen, nino tye ka bino, en kare ma abimiyo jo me Raba winyo dwan me koko me lweny. Gaŋ pa jo Ammon gibiweko doŋ obur ki gaŋine matino ducu gibiwaŋogi woko ki mac. Lacen jo Icrael doŋ bimayo lobogi woko ki i ciŋ jo ma yam gumayo woko ki botgi ca. An Rwot, doŋ aloko. 3Wukoki, wun jo Kecbon! Pien Ai ma gaŋwu doŋ gijwero woko, iye odoŋ nono! Wukoki, wun anyira Raba! Wuruk boŋo cola ci wubed ka kumo. Wubed ka ŋwec atata ki i wi cel-gu. Milkom ma lubaŋawu-ni gibitero i opii, kacel ki ajwagine ki rwodine bene. 4Piŋo wun jo ma pe wugenne-ni wutye ka nyatte pi notawu? Piŋo wugeno lonyowu kun wuwaco ni ŋat mo pe ma bitwero bi no ka lweny i komwu? 5Nen, abikelo gin ma miyo lworo madwoŋ makowu ki i kabedo ducu. Wun ducu gibiryemowu woko. Dano acel acel biriŋo laro kwone, ŋat mo bene bibedo pe ma bicoko luriŋ ayela dwokogi cen kacel. An Rwot me mony, doŋ aloko.
6"Ento lacen abidwoko gum pa jo Ammon botgi doki. An Rwot, doŋ aloko."
Kop ma Rwot oŋolo i kom Edom
7-Man aye gin ma Rwot me mony owaco ma okemo Edom ni, "Ryeko me ŋolo kop maber doŋ orwenyo woko ki bot jo Teman? Lumi-tamgi doŋ pe twero tito botgi gin ma myero gutim? Ryekogi mono doŋ orywenyo woko liweŋ? 8Wun jo Dedan, wulokke wuriŋ woko! Wucit wukanne woko ka matut! Abeneko likwayo pa Ecau woko, pien kare doŋ oo ma myero aket iye can i komgi. 9Ka dano gubino ka pwono olok, ci giweko mogo i wi yatte; dok bene ka lukwo gubino dyewor, giyako jami ma oromo kit ma gimito keken. 10Ento ajwero likwayo pa Ecau woko adada, dok ajwero kabedogi ma onoŋo gukanne iye abalo woko, man miyo doŋ pe gibikanne matwal. Jo Edom ki wadigi ki luwotgi ducu doŋ ginekogi woko. Ŋat mo pe odoŋ. 11Wuwek litino kicwu ma wegigi pe-ni bota, an abigwokogi. Mon towu ducu gibigeno an."
12Rwot owaco kuman ni, "Ka ce onoŋo jo ma pe myero giket can i komgi-ni gumato kikopo me can, doŋ wutamo ni wun wubibwot ma pe koŋ noŋo giketo can i komwu? Pe gire, myero koŋ wumat kikopo me can! 13An doŋ atyeko kwoŋo kwoŋ woko ki nyina kekena ni gaŋ me Bojra bidoko gin marac ma dano uro, dok tim aroo ma iye odoŋ noŋo; dano gibiloko lok aŋec i kome kun gitiyo ki nyiŋe macalo gin me ceno dano. Gaŋi ma i ŋete-gu ducu bi doko wi obur matwal. An Rwot, doŋ aloko."
14Jeremia owacci, "Anoŋo lok ma oa ki bot Rwot. En ooro lakwena me tito bot rok ducu ni, Wucok dul monywu ducu kacel wubin ka lweny i kom Edom! Wuyubbe doŋ pi lweny! 15Rwot bimiyo rokwu bedo goro, dok dano gibicayowu mada. 16Wakke ma wubedo kwede obwolowu mere noŋo. Ŋat mo pe ma lworowu kit macalo wutamo ni gilworowu-ni. Wubedo i kin got ma obar, malo wa i wi got mabor; ento kadi bed wuger odiwu malo calo ocur ma gero ode malo, Rwot bikelowu woko ki kunnu wa piny. Man lok pa Rwot kikome."
17Rwot owacci, "Can marac kit man bipoto i kom Edom ma bimiyo jo ma gikato ki ka kenyo gibedo ki ur, dok lworo makogi marac pi gin ducu ma guneno ma doŋ otyeko timme i kom Edom-mi. 18-Kit gin acel ma otimme i kom Codom ki Gomora-ni i kare ma gin ki gaŋi ma gitye i ŋetgi-gu gityekogi woko bitimme bene i kom Edom. Ŋat mo ma bibedo kunnu pe, kadi bed pi kare mo manok keken. An Rwot, doŋ aloko. 19Nen, abibino macalo labwor ma bino i dye olet romi kun a ki i buŋa ma yatte oculle Likiŋ ma tye i dog kulu Jordan, abimiyo jo Edom giriŋo woko ki i lobogi, Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima? 20Pi meno, doŋ wuwiny kit yub ma an Rwot, doŋ atyeko yubone i kom jo Edom, ki gin ma doŋ ayubbe me timone i kom jo ma bedo i gaŋ me Teman. Kadi bed wa litinogi gibiywayogi woko, ci bimiyo dano ducu gibedo ki ur matek i kom can meno mupoto i komgi-ni. 21Ka Edom opoto ci morre bimiyo lobo yeŋŋe, ki koko oduru bene biwinnye ka mabor wa i Nam Makwar. 22Nen, lamerok bibino lwenyo i kom Bojra calo ocur ma tuk ki malo i pol Lyanne piny ma noŋo oyaro bwome woko. I nino meno lulweny me Edom cwinygi bibedo ki lworo calo cwiny dako ma tye ka reŋi ki nywal."
Lok ma gitito ma okemo Damaciko
23-Man aye lok ma Rwot oloko ma okemo Damaciko ni, "Jo ma i gaŋi me Kamat ki Arpad alee doŋ otwodogi woko, pien guwinyo lok marac. Cwinygi doŋ tye ma oŋabbe aŋaba ki lworo, calo nam ma twagge, ma pe twero limo yweyo mo wacel. 24Jo Damaciko ducu doŋ gudoko goro, doŋ gulokke me riŋo woko ki lworo madwoŋ. Gitye ki arem ki cwercwiny madwoŋ calo dako ma tye ka rem ki nywal. 25Gaŋ ma yam oywek ma onoŋo yomcwiny dwoŋ iyeni doŋ gibalo woko iye odoŋ noŋo. 26I nino meno awobe kacel ki askari ducu gibinekogi woko i dye gaŋ. An Rwot me mony, doŋ aloko. 27Abimoko mac i kom odi madoŋo me Damaciko, ci awaŋo gaŋ kal pa Benadad woko."
Kop ma gigolo i kom kaka me Kedar ki ker me Kajor
28Man aye lok ma gitito i kom kaka me Kedar ki ker ducu me Kajor ma yam Nebukadnejar kabaka me Babilon olwenyo i komgi ci oloyogi woko-ni, Rwot owaco kuman ni, "A icit ka lweny i kom jo Kedar, ci inek jo me kaka ma tye wokceŋ-ŋi woko. 29Gibiyako kemagi, ki romigi, ki boŋo kicika me kemagi wa ki jami ducu ma tye i-kemagi. Gibiyako kinagagi kun gitito bot lwak ni, Lworo madwoŋ doŋ oromo i lobo ducu!"
30Rwot owacci, "Wun jo Kajor, acikowu ni myero wuriŋ wukanne woko ka mabor. Pien Nebukadnejar kabaka me Babilon doŋ otyeko yubo yub me timo gin marac i komwu, kun wacci doŋ bene etyeko piro lok woko i komwu.
31"Wua wubin, wucit ka lweny i kom rok ma yam bedo ki kuc laboŋo ayelayela mo-ni! Gaŋgi pe tye ki dog gaŋ kadi wa rii me lorone bene pe, pi meno tye kene, ŋat ma gwoko pe. Man Rwot ma owaco.
32"Kinagagi kacel ki dyaŋigi gibiyako woko! Abikeyo jo ma nyaro yer wigi doŋ macego-ni woko i kabedo ducu, dok bene abikelo can madit ki i kabedo ducu aketo i komgi. Man Rwot ma owaco. 33Kajor bidoko tim aroo matwal, kabedo ka ma too keken aye bedo iye. Ŋat mo pe bibedo kunnu, dok ŋat mo pe bicito kunnu me bedo iye."
Kop ma gigolo i kom Elam
34Cutcut i acakki me loc pa Jedekia kabaka me Juda, Rwot oloko ki Jeremia lok i kom lobo Elam. 35Rwot me mony owaco kuman ni, "Abineko wegi atum ma gumiyo lobo Elam odoko matek-gu woko ducu liweŋ. 36Abimiyo yamo a ki i twok piny aŋwen-ni kodo i kom Elam kun keyo jone woko ki i kabedo ducu, nio waŋ ma lobo mo pe odoŋ ka ma gin luriŋ ayela ma kit meno pe gularo iye. 37Abimiyo jo Elam gibedo ki lworo i kom lukworgi ma mito nekogi wokoni. Abikelo gin marac i komgi ki kinigana madit dok abicwalo mony i komgi nio waŋ ma gityekogi woko liweŋ. 38Abineko luker ki rwodi pa jo Elam woko, ci abicibo komkerra woko kunnu. Man Rwot ma owaco. 39Ento lacen abidwoko gum pa jo Elam botgi doki. Man Rwot ma owaco."


Icaya 56
Mot ma Lubaŋa miyo pi gwoko cikkene
1Rwot owaco bot jone kuman ni,
"Myero wuŋol kop atir, dok wuti gin ma tye atir,
pien doŋ acok larowu,
lar ma alarowu kwede binen ka maleŋ.
2Dano ma timo man tye ki gum madwoŋ,
ki dano ma omako matek likiŋ,
ma gwoko ceŋ cabit kun pe pyedo,
dok gwoko ciŋe pe timo gin marac."
3Larok mo ma obino oribbe ki Rwot pe myero owac ni,
"Rwot bikoya woko matwal ki i komjone miyo abedo kaikena";
ki dano ma gikolo bene pe myero owac ni,
"Nen, doŋ atye macalo yat ma otal."
4Pien Rwot doŋ owaco kuman ni,
"Jo ma gikologi ma gigwoko cen cabitta,
ma giyero tiyo gin ma yomo cwinya,
ma gumako gicikkena likiŋ,
5abimiyo botgi gin mo me po nyiŋgi ma bibedo i ot ka ma giwora iye i dye gaŋŋa,
maber makato bedo ki litino awobe nyo litino anyira;
abimiyo botgi nyiŋ ma bedo matwal,
ma pe birwenyo kadi ki acel.
6"Doŋ lurok ma guribbe ki Rwot, me tic bote,
kun gimaro nyiŋe, dok ma gimine me bedo luticce,
dano ducu ma gwoko ceŋ cabit, kun pe pyedo,
ma omako gicikkena woko likiŋ,
7-gin jo-nu aye abikelogi i got mera maleŋ,
dok abiyomo cwinygi i ot me lega ka ma giwora iye.
Abigamo gitum awaŋagi ki gityer ma gityero bota,
magi ducu abigamo i wi keno tyerra;
pien oda gibilwoŋo ni ot me lega pa jo me rok ducu."
8Rwot Lubaŋa ma ocoko jo Icrael ma onoŋo giryemogi woko owaco kuman ni,
"Dok abicoko jo mukene agurogi bota,
amedo i kom jo ma doŋ atyeko cokogi-ni."
Kop oloyo lutel pa jo Icrael
9Wun lee tim ducu wubin,
wumwod riŋo, wun lee ducu ma wubedo i buŋa.
10Lukur-piny pa jo Icrael ducu wangi oto,
gin ducu gipe ki ŋec kadi ki acel,
gin ducu gicalo gwogi ma te lebgi oto,
pe dok gitwero gweyo;
gibuto piny gibedo ka lek aleka,
gimaro nino nino matut keken.
11Gin gwogi ma giwor twatwal ma cam pe romogi.
Gin lukwat ma pe giniaŋ gin mo;
ŋat acel acel i kingi kwanyo mere yone kene,
ŋat acel acel bene yenyo magobane kit ma cwinye mito.
12Gilwoŋŋe kekengi ni, "Wubin wacitu ka kelo koŋo vino,
wubin wamatu kono makec wek wameru woko,
diki dok binoŋŋe,
madit makato ducu."


2 Tekwaro 14:8
8Aca obedo ki lumony ma gua ki i Juda ma giromo alip miya adek, ma gitye ki kwodi ki toŋi, ki lumony ma gua ki i Benjamin ma giromo alip miya aryo ki pyeraboro ma gutiŋo kwodi, ma gin bene lucel atum; gin ducu twoni oteka lweny ma gitego.


Icaya 41
Rwot ocikke pi konyo jo Icrael
1Wuliŋ mot, wuwiny lokka,
wun lobo ma tye i dog nam;
wek rok ducu gulim tek manyen;
gucak bino wek gulok lokgi.
Myero wan ducu wanyiku cok wek wanolu kop i kinwa kekenwa.
2Aŋa ma otugo ŋat ma oa ki yo tuŋ wokceŋ,
ma loyo lweny i kabedo ducu ma en woto iye?
Aŋa ma miyo rok mapol i ciŋe,
ka doŋ nyono luker maditodito woko i te tyene piny?
Pala lucwanne miyo dano gidoko calo apwa,
aterone nekogi, tiŋogi woko calo cuŋ kai ma yamo tero.
3Ryemogi, ci kato i nyimgi ki kuc,
ma noŋo dwir mada, kun tyene pe gudo piny.
4Aŋa ma omiyo gin man otimme?
Aŋa ma omiyo lwak jami mapatpat ma kombeddi tye-ni
obedo tye kit macalo kombeddi tye kwede-ni nia i acakki piny?
An Rwot aye abedo mukwoŋo nia i acakki piny,
an Rwot Lubaŋa abibedo tye bene i agikki piny.
5Lobo ma tye i dog nam doŋ guneno gin ma atiyo,
lworo omakogi, komgi obedo ka myel amyela;
gin ducu doŋ gubino gunyiko cok.
6Dano acel acel konyo lawote,
kun waco bot ominne ni, "Di cwinyi!"
7Lapac cuko cwiny latet jabu,
ŋat ma yubo kom cal apaya wek obed pwot cuko cwiny ŋat ma goyo agoya i kom got ki nyono,
kun waco ni, "Gin meno ma gimwononi ber";
ci giguro cal meno woko matek ki cumar wek pe dok oput woko.
8-Ento in laticca Icrael,
in Yakobo ma doŋ atyeko yeri,
lakwar Abraim ma en ŋat ma amaro;
9in ma ceŋ akeli ki i agikki lobo,
nen alwoŋi ki i gul ka mabor adada,
kun awacci ni, "In laticca,
doŋ atyeko yeri, dok bene pe abiboli woko cen."
10Pe ilwor, an atye kwedi,
cwinyi pe opoti, pien an Lubaŋani;
abimiyi tek, dok abikonyi,
abimaki ki ciŋa lacuc, ma miyo aloyo lukworra-ni.
11Wunen, jo ducu ma kiniga omakogi i komwu,
gibimiyo lewic makogi, dok alee bene twodogi woko;
jo ma pyem kwedwu, wun jona,
gibidoko calo gin ma konnye pe, ci gito woko.
12Wubiyenyo jo ma lwenyo kwedwu, ento pe wubinoŋogi:
jo ma bicobo mony i komwu,
gibidoko calo gin ma konnye pe.
13Pien an a Rwot Lubaŋawu,
doŋ amako ciŋwu ma lacuc woko likiŋ;
an atye ka waco botwu ni, "Pe wulwor, an abikonyowu."
14Pe ilwor Yakobo, kadi bed ibedo calo kwidi,
pe wulwor, wun jo Icrael, kadi wugoro mada!
Abikonyowu, Rwot ma owaco;
ŋat ma bikokowu en aye ŋat Maleŋ me Icrael.
15Nen, abimiyo wudoko dul me dino kal,
mapek, dok manyen, ma dino kal maber twatwal;
wubidino godi ci wuŋinyogi woko,
dok wubiloko lobo ma gubedo cere gidoko calo cuŋ bel.
16Wubipyetogi, ci yamo bitiŋogi woko,
yamo lapiru me kot bikeyogi woko atata.
Ento wun wubibedo ki yomcwiny i Rwot;
wubiwakke bene mada pi ŋat Maleŋ me Icrael.
17Ka ce lucan kacel ki jo ma piny obwoyogi gibiyenyo pii me amata,
kun pii pe nen wacel,
ma noŋo dwangi otwo dok ma lebgi omoko woko likaŋ,
an Rwot abiwinyo legagi ci abidok iye bene,
an Lubaŋa pa Icrael pe abitenyogi ata.
18Abimiyo pii mol i wi godi ka ma pii pe iye,
pii bibedo ka gunnye agunya ki piny i luŋ-gu;
abimiyo pii poŋ i dye tim ka ma yam otwo woko,
waŋ it doŋ bibedo tye i lobo mutwo.
19Abimiyo yadi cedar doŋo i dye tim,
ki okuto lacari ki yadi matino ma ŋwecgi kur, ki yaa;
Abiketo yadi culle doko buŋa i dye t im ka ma yadi pe iye,
yadi ciprec kacel ki k it yadi mukene mapatpat.
20Dano gibineno wek guŋe ni,
Rwot Lubaŋa Maleŋ pa Icrael aye
omiyo kit gin man otimme:
gin gibitamo pire mtot lacen giniaŋ ni,
Rwot aye ma tye ka timo man.
Rwot Lubaŋa otemo lwak lubaŋa me rok mukene
21Rwot Lubaŋa mna en kabaka pa jo pa Yakobo owaco ni,
"Wun lwak lubaŋa pa lurok, wunyut lok ma wutye kwede,
dok wukel pidowu mogo matek bota.
22Wubin wunyut botwa gin ma bitimme i anyim.
Doŋ wutit bot lwak gin ma yam otyeko timme woko, wek koŋ watam;
wutittiwa gin ma bia ki i kom gin ma doŋ otyeko timme-nu;
wek wan bene waniaŋ i lok ma bi timme.
23Wutittiwa gin ma bitimme i anyim,
wek omi waye ni wun wubedo lubaŋa.
Koŋ wutim gin maber nyo marac,
ma poto cwinywa ma miyo bene lworo makowa.
24Wun pe wugin mo kadi ki acel,
gin ma wutiyo-gu ducu konnye pe;
jo ma yerowu doko gin me kwer ki tuŋ bota.
25Doŋ atyeko tugo ŋat ma bedo
i lobo ma yo tuŋ acam ci en bene obino;
atuge me bino ka lweny kun oa ki i yo tuŋ wokceŋ;
en binyono luloc woko piny ki tyene calo nyono coto,
calo lacwe agulu ma nyono lobo me ticce;
en bilwoŋo nyiŋa.
26Aŋa ma yam otito botwa lok macon ni waŋe,
nyo ma otito botwa con ni lok macalo man bitimme,
wek waye ni en oloko lok ma tye atir dok ada?
ŋat mo ma otito botwa pe, dok bene ŋat ma otuco pe,
pe tye ŋat mo ma owinyo ka wubedo ka loko gin mo.
27An Rwot aye akwoŋo tito lok man bot jo Cion,
dok bene acwalo lakwena ocito i Jerucalem wek otit lok maber bot jo ma bedo kunnu.
28Ento ka aŋiyo piny aneno gin lwak lubaŋa-gu,
pe anoŋo mo acel ma twero miyo tam,
ma twero dok i peny ma apenyo.
29Nen, gin ducu konygi pe,
ticgi ma gitiyo ducu mwa;
calgi ma gitiyo ki mola ma giliyo,
ducu mwa calo yamo."


Esta 1:19
19Ka ce ineno ni ber, wek gicwal cik ma iketo pi ditti in kabaka, dok wek gico i kin cik pa jo Percia ki jo Media ma pe doŋ gitwero lokoneni, daker Vasti doŋ pe myero oo i nyim kabaka Akacwero. Dok wek kabaka omi ditte me bedo daker bot dako mukene ma dok ber kato en woko.


2 Tekwaro 2:14
14ma wod pa dako ma anyira Dan, ma wonne dano me Turo, Gipwonyo en ki tic i kom jabu, ki ryal, ki mola, ki nyonyo ki godi, ki bao, ki boŋo ma lamar lamar, ki ma bulu ki makwar ki camanini maberre, En ŋeyo bene tic ducu me goro coc i kom jami, ŋeyo lubo kit cal mo me tic ma gimiye, kun tiyo kacel ki ludironi, ki ludiro pa rwoda Daudi ma woru.


Daniel 2:45
45kit macalo ineno maca obar otyer woko ki i kom got madit ma pe dano aye otyero ki ciŋe, ci oturo nyonyo, mola, lobo, ryal ki jabu oŋidogi woko ducu matitino. Lubaŋa madit doŋ otyeko nyuto bot kabaka gin ma bitimme i kare me anyim. Lekke obedo alfu ki te lokke bene tye atir."


Nwoyo Cik 26
Kwero wi mwaka ki tyero dul acel me apar
1"I kare ma doŋ wuo i lobo ma Rwot Lubaŋawu bimiyowu me aleyawu, ma doŋ wucamo lobo wubedo iye, 2-ibikwanyo dul mo i kom gin mukwoŋo cek i kom kit cam ducu ma ikayo ki i lobo ma Rwot Lubaŋawu omii, ibiketo i aduku icito kwede i kabedo ma Rwot Lubaŋawu biyero ka ma biketo nyiŋe bedo iye. 3Ibicito bot ajwaka pa Lubaŋa ma tye ka tic i kare meno, iwacce ni, 'Tin atuco bot Rwot Lubaŋana ni atyeko o i lobo ma yam Rwot okwoŋo pire bot kwarowa ni ebimiyo botwa.' 4Ci ajwaka bigamo aduku ki i ciŋ, ci keto piny i nyim keno tyer pa Rwot Lubaŋawu.
5"Ci ibidok iye ki i nyim Rwot Lubaŋawu ni, 'Kwarowa yam dano me lobo Aram, ma lamal gaŋ ata. Yam olak ocito wa i Ejipt obedo kunnu ma welgi nok mo; ki kunnu en odoko rok madit ki matek munya mapol. 6Jo Ejipt gubedo ka timowa magwa marac twatwal, ma giunowa, giketowa i tic matego me opii. 7Ka yam wakok bot Rwot Lubaŋa pa kwarowa, ci Rwot owinyo dogwa, oneno kit ma giunowa kwede, ki aroma ticwa, ki atwomwa. 8Rwot okwanyowa woko ki i Ejipt pi twero me bade, ki ciŋe ma oryeyo, ki tim ma okelo lworo madwoŋ, ki lwak lanyut ki taŋo. 9Okelowa wa i kabedo man, omiyowa lobo-ni, en lobo ma mol cak ki moo kic. 10Ci doŋ inen ka tin akelo wi mwaka mua i poto ma imiyo bota; ai Rwot.' Ka doŋ iketo aduku piny i nyim Rwot Lubaŋani, ci iryebbe piny iwore. 11Cwinyi bibedo yom pi jami mabeco ducu ma Rwot Lubaŋani omiyo boti ki bot jo me odi; ci ibimiyo Lulevi ki lubedo ma gibedo i kinwu bene cwinygi obed yom kacel kwedwu.
12-"I mwaka me adekke, ma en aye mwakame miyo dul acel i kom apar, ibimiyo dul acel me apar me kit cam ducu ma ocek i potoni bot Lulevi, lubedo, litino kic ki mon-to wek gin bene gubed ki cam ma romogi i gaŋiwu ducu. Ka doŋ ityeko miyone botgi, 13ci ibiwaco bot Rwot Lubaŋani ni meno, 'Doŋ atyeko kobo jami maleŋ woko ki i oda, amiyo woko bot Lulevi, lubedo, litino kic ki mon-to kun alubo cikki ducu ma imiyo bota. Pe aturo cikki mo, pe bene wiya owil i komgi. 14Pe acamo gin mo i kom dul acel me apar i kare ma atye ka kwero cola, pe akobo gin mo ki i oda ma onoŋo koma ki keni, pe atyero mogo bot tipo pa lato mo; doŋ aworo dogi, in Rwot Lubaŋana, atyeko tiyo gin ducu kit ma yam icika kwede. 15Nen piny ki i kabedoni maleŋ-ŋi, nia ki i polo, ci imi gum i kom joni Icrael ki i kom lobo ma imiyowa kit ma yam ikwoŋo kwede bot kwarowa, en lobo ma mol cak ki moo kic.'
Jo Icrael gin rok maleŋ pa Rwot
(Nia 34.11-16)
16"Tin Rwot Lubaŋawu ociko ni wulub cik magi ki gin ma en oŋolo ducu, mumiyo wubigwokke mada ka lubogi ki cwinywu ducu ki tipowu ducu. 17Tin doŋ wutuco lok i kom Rwot ni en aye Lubaŋawu, dok ni wubilubo yone ducu kun wugwoko cikke ki gin ma en ociko ducu, dok wubiworo doge. 18-Dok tin Rwot otuco lok i komwu ni wun aye wu jone kikome, 19dok en bipilo wiwu makato rok ducu ma yam en oketo; gibipake piwu, nyiŋe biywek piwu, en bilimo deyo i komwu, dok otuco ni wun wubibedo rok maleŋ pi Rwot Lubaŋawu, kit ma yam owaco ni."


Jeremia 3:2
2"Tiŋ waŋi malo wek inen cere mutiŋŋe malo mabor-gul
Wi cere mene mudoŋ ma pe co obuto kwedi iye?
I ŋet yo ducu ibedo ka kuro pacogi ducu ma gimari-ni
calo Laarab mo ma bedo i dye tim.
Doŋ ibalo lobo woko ki tim kwele kwele me malayani-ni.


2 Tekwaro 22:6
6ci en odwogo ka mado rette i Jejreel, en aye waŋ ret ma jo Ciria guketo i kome ki i Rama i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.


Jo Roma 1:27
27Ki co bene kit meno guweko bedo ki mon woko i kit ma ginywalogi ni myero gubed kwed-ni, ento mitigi dok ocako waŋo komgi calo mac, kun gimito ni gibed ki luwotgi, kun co buto ki co wadgi, ma meno tim me lewic mada, ento gilimo can malit i komgi pi kit balgi-nu.


Jeremia 12
Jeremia okok bot Rwot ci Rwot ogamo doge
1Ai Rwot, ka apido lokka kwedi,
anoŋo ni in giri lokki tye atir.
Ento myero pud dok apenyi lok ma mako ŋolo kop.
Piŋo jo maraco gibedo maber dok gilony?
Piŋo lutim aranyi kono gicobo tiyo gin ma cwinygi mito?
2In aye ma yam ipitogi,
mumiyo giroyo lwitgi donyo i ŋom gidoŋo ci ginyak bene.
Kare ducu gin giloko lok maber i komi,
ento ki i cwinygi noŋo gitye ka mabor, pe giparo piri.
3Ento in Rwot, iŋeya,
ineno gin ma atiyo,
dok itemo tamma pi neno kit macalo amari kwede.
Makgi ikelgi woko ki tek calo romi me aneka,
kogi woko iketgi pat nio ka nino me nekogi oromo.
4Lobowa mono bibedo mutwo pi kare ma rom mene,
dok lum ducu ma i tim bitwo woko nio wa awene?
Lee ki winyo gitye ka to
pi tim maraco pa jo ma gibedo i lobo man,
ma giwaco ni i, "In pe ineno kit ma gitye ka bedo kwede."
5Rwot owacci,
"Jeremia, ka ce iol woko i ŋwec ma kun ipyemki dano,
ci ibiŋweco ipyem ki aguragura niŋniŋ?
Ka ce ipoto piny i lobo ma kuc tye iye,
ci doŋ ibikwo niŋniŋ ka ibedo i kin yadi mukadde ma tye i ŋet Jordan?
6Kadi ki omegini, ma gin jo me ot pa woru kikome,
gin bene gutimo tim aranyi i komi,
gin guribbe ka lweny i komi bene.
Pe igengi, kadi bed giloko lok maber me larem boti."
7Lubaŋa owacci,
"An doŋ aweko jona woko,
doŋ akwero rok ma yam ayerogi-ni woko;
doŋ atyeko miyo jona ma amaro-ni woko i ciŋ lukworgi.
8Jona ma ayerogi-ni doŋ gulokke woko i koma
calo labwor ma tye i buŋa;
gumor ki koko matek i koma pi meno omiyo adaggi.
9Jona ma ayerogi-ni gubedo calo tula,
ma winyo wadigi lwenyo i kome i kabedo ducu.
Wubin, wun lee tim;
wubin wuribbe ka cam kacel.
10Lukwat mapol doŋ gutyeko balo poto olokka woko,
gunyono dul lobo ma gipokka woko piny ki tyengi,
guloko dul lobona ma yomo cwinyani
odoko tim ma iye odoŋ noŋo.
11Gumiyo doŋ odoko tim ma konnye pe;
odoko tim ma iye odoŋ noŋo i nyima.
Lobone ducu doŋ gibalo woko odoŋ noŋo,
ento ŋat mo ma paro pire pe.
12I wi cere ducu ma tye i tim aroo,
jo ma lutyek piny doŋ gubino ka yako
Doŋ an Rwot atyeko cwalo lweny me tyeko lobo woko ducu;
ŋat mo pe ma bitwero bedo ki kuc.
13Jona yam gucoyo bel ento gukayo okuto,
gubedo ka tiyo tic matek guolo komgi woko,
ento pe gulimo iye gin mo.
Lewic bimakogi pien gin ma gucoyo ducu pe ocek
pi kiniga mager pa Rwot."
Cikke pa Rwot pi jo ma bedo ka get jo Icrael
14Rwot owaco kuman ni, "Atye ki lok mo ma myero awac bot jo ma gibedo ka ŋet jo Icrael ma doŋ gubalo lobo ma amiyo bot jona jo Icrael-li woko. Nen, abikwanyo rok man woko ki i lobogi, dok bene abilaro jo Juda akwanyogi ki i kingi. 15I kare ma doŋ akwanyogi woko, ci kica bimaka i komgi, Abikelo rok acel acel adwoko cen i lobone dok i kabedone kikome. 16Dok ka kare biromo, ka ce gipwonyo kit pa jona ki cwinygi ducu, ma kun gikwoŋo ki nyiŋa ni, 'Macalo Rwot tye makwo-ni,' macalo yam gupwonyo jona me kwoŋo ki nyiŋ jok Baal, ci miyo gin ducu doŋ gibirubbe woko ki jona ci gibibedo maber. 17Ento ka ce tye rok mo ma pe biwinyo lokka, ci abiputo woko ki lwite ducu ci abalo woko licwic, man Rwot ma owaco."


Icaya 54
Mar pa Lubaŋa i kom jo Icrael
1-"Wer wer ki dwan maloŋo, in dako ma lalur
ma pe yam inywalo latin mo-ni, mwoc ki wer kun idaŋŋe matek,
in dako ma pud peya yam arem ogoyi!
Pien litino pa dako ma giweko odoŋ kene bibedo pol
makato litino pa dako ma ginyomo ma bedo kacel ki cware,
man Rwot ma owaco.
2Med kabedo me kemani obed malac,
wek giyar boŋŋi aŋaba me kicikani woko i kabedoni;
pe ibed ladur, med tolli obed maboco,
dok bene gur teke me kemani ocuŋ matek likiŋ.
3Pien waŋ loboni bimedde dok tuŋ lacuc ki tuŋ lacam,
likwayu bileyo kabedo pa lurok dok gibinya gipoŋo gaŋŋi ducu ma yam gudoŋ obur-ri.
4"Pe ilwor, pien lewic pe bimaki;
pe iwek alee otwodi, pien pe gibiketo lewic i komi.
Wii biwil woko i kom lewic ma yam onoŋo ibedo kwede me tinoni,
pe dok ibipo i kom cac ma gibedo ka cayi kwede pi bedo keni macalo dato.
5Pien ŋat ma ocweyi aye obedo cwari,
nyiŋe Rwot me mony:
ŋat mukoki ki i can en aye ŋat Maleŋ me Icrael,
gilwoŋe ni Lubaŋa me wi lobo ducu.
6"Pien Rwot doŋ otyeko lwoŋi woko,
calo dako ma gibwoto odoŋ kene,
kun tye ki cwercwiny,
calo dako ma ginyomo ma onoŋo en pud nyako ka giryemo woko,
man Lubaŋani ma owaco.
7Yam onoŋo aweki keni pi kare mo manok keken,
ento abidwoki woko bota ki kica madwoŋ.
8Yam akano waŋa woko ki boti,
pi kare manok ma onoŋo akemona dwoŋ twatwal,
ento abitimo kica boti ki mar ma pe gik,
man Rwot ma Lakok meri aye ma owaco.
9-"Pien man ki tuŋ bota rom aroma ki kare pa Nua:
kit macalo akwoŋo ni pii pa Nua pe dok bimedde ki poŋ i wi lobo ducu,
kit meno bene doŋ akwoŋo nikiniga pe doŋ bimaka i komi,
dok bene pe abijuki.
10Pien godi twero a,
ki cere-gu gitwero kobo woko ka mukene,
ento marra ma pe lokke pe bia ki i komi,
dok cikkena me kuc pe gibidiro woko cen.
Meno lok pa Rwot ma kica omake i komi.
Jerucalem manyen
11-"In gaŋ ma ineno can, ma yamo okodo i komi ki tek,
ma pe gikweyo cwinyi,
nen, abimwono got meri ki libi,
dok abiketo te gutini ki capir.
12Abitiyo wi labila odini ki tiko makwar me wel,
dogcelli abitiyo ki got makwar ma mil amila,
ki kor celli doŋ abideyo ki litino kidi me wel mapatpat.
13-"Litinoni ducu Rwot aye bipwonyogi,
litinoni gibibedo maber twatwal.
14Kit ma atir bimiyo ibedo icuŋ matek:
pe gibiuni kadi ki acel, lworo mo pe bimaki pire;
jo ma giuni pe gibinyiko cok ka ŋeti.
15Ka ce dano biero daa i komi, meno noŋo pe oa ki bota;
ŋat ma ero daa i komi bipoto gire pire kene.
16"Nen, an ma aketo latet, ma buko lodi mac,
ci teto jami lweny pi ticce;
dok bene aketo ŋat ma labal lobo wek ojwer jami woko ducu.
17Pe tye jami lweny mo ma giteto pi lweny i komi ma bicobo ticce,
ibiloyo lok me adot ducu ma gikelo i komi.
Man aye gum ma lutic pa Rwot binoŋo,
loyo kopgi a ki bota, man lok pa Rwot kikome."


Jeremia 32
Jeremia owilo lobo i Anatot
1-Rwot oloko ki Jeremia i mwaka me aparre me loc pa Jedekia kabaka me Juda, ma en aye bene obedo mwaka me apar wiye aboro me loc pa Nebukadnejar kabaka me Babilon. 2I kare meno dul mony pa kabaka me Babilon obedo ka lweny i kom Jerucalem, dok giloro wi lanebi Jeremia woko i dyekal pa lukur-piny ma tye i gaŋ kal pa kabaka me Juda. 3Kabaka Jedekia onoŋo otweye i mabuc kunnu pien gidote ni otyeto lok ni Rwot owaco ni, "Nen, abemiyo gaŋ man woko i ciŋ kabaka me Babilon, en bimayo woko bene doko mere. 4Kabaka Jedekia pe bibwot wacel ki i ciŋ jo Kaldaya, Gibimiye i ciŋ kabaka me Babilon; en biŋene waŋ ki waŋ dok bene bilok kwede atyer ka maleŋ. 5Gibitero Jedekia woko i Babilon, en bibedo kunnu nio waŋ ma an aye abilime. Kadi bed en bibedo ka lweny i kom jo Kaldaya, ento en pe biloyogi. Man Rwot ma owaco."
6Jeremia owacci, "Rwot owacca ni 7Kanamel, ma en wod pa nera Calum, bibino bota kun mito ni awil lobone ma tye i Anatot, pien an a watte macok kwede adada, dok atye ki twero me wilone. 8Cutcut kit macalo Rwot owaco, omara Kanamel obino bota i dyekal pa lukur-piny, ci owaco bota ni, 'Willobona ma tye i Anatot i lobo pa Benjamin. In aye i watta ma cok kweda adada, it ye ki twero me kokone ki me bedo iye bene, In kikomi aye myero iwil.' Ci i kare meno aŋeyo woko ni Rwot aye ma ocika ni atim gin macalo man.
9"Ci awilo poto meno woko ki bot omara Kanamel kun apimo lim woko bene bote ma welle oromo cekel me ryal apar wiye abiro. 10Aketo ciŋa i waragane ci amwono woko, caden ma guneno obedo tye, ka apimo lim woko ki mijan. 11Ci akwanyo waragane me wilo lobo ma onoŋo amwono doge woko, ma tito kit kare ma biri kwede ki cik ma myero gilubi, ki kopine ma onoŋo pe gimwono, 12ci amiyo bot Baruk wod pa Neria ma wod pa Maceya. Amiyogi ducu bote i nyim Kanamel, i nyim caden ma guketo ciŋgi i waraga me wilo poto ca, ki i nyim Lujudaya ducu ma onoŋo gubedo i dyekal. 13Aciko Baruk ki i nyimgi ducu kun awaco ni, 14'Rwot me mony, ma Lubaŋa pa Icrael, owaco kuman ni, Kwany waraga man me wil ma gimwono doge woko ki ma pe gimwono doge-ni, ci iketgi i abino ma gicweyo ki lobo, wek gigwokgi guri pi kare malac. 15Rwot me mony, Lubaŋa pa Icrael, owaco ni, odi ki potti ki poto olok pud doki gibiwilo ki i lobo man.'
Lega pa Jeremia
16"Lacen ma doŋ atyeko miyo waraga me wil bot Baruk, ci alego ni, 17'Ai Rwot Lubaŋa! In aye ma iketo po lo ki lobo ki tweroni dok ki tekki! Pe tye gin mo matek ma in pe iromo tiyone. 18Ibedo ka nyuto mar meri ma pe lokke bot jo alip ki alip, ento in bene iculo kwor i kom dano, iketo can i komgi pi bal pa kwarogi. In Lubaŋa madit dok it ye ki twero ducu; nyiŋi Rwot me mony. 19Ibedo ki yub me aura, dok itiyo gin matego ma dano uro; ineno bene gin ducu ma dano tiyo, imiyo bakacic bot dano acel acel kun lubo kit kwo ma en obedo kw ede ki kit gin ma en obedo ka timone. 20Yam itiyo taŋo ki lanyut-gu i lobo Ejipt. Pud imedde bene ka tiyogi wa onyoo, itiyo i Icrael ki i kin rok mukene ducu, mumiyo kombeddi doŋ giŋeyi i kabedo ducu. 21Doŋ taŋo ki lanyut ma itiyo-gu omiyo lukworwa gubedo ki lworo marac, dok itiyo ki tweroni ki tekki ikelo joni jo lerael woko ki i lobo Ejipt. 22Imiyo botgi lobo man ma mol cak ki moo kic, kit macalo yam ikwoŋo ni ibimiyo bot kwarogi-ni. 23Ento i kare ma doŋ gubino gudonyo i lobo man dok gucamo obedo megi, pe gulubo gin ma icikogi kwede dok bene pe gulubo pwonnyi wacel, pe gutiyo gin mo kadi ki acel i kom gin ma yam icikogi ni guti-ni. Pi meno en aye mumiyo ikelo can man iketo i komgi.
24" 'Nen, jo Kaldaya doŋ gutoro cel lobo gurumo ki gaŋ litit wek gima woko, doŋ bene gitye ka lweny, Pi man lweny, kec ki two gemo biweko gimiyo gaŋ man woko i ciŋ jo Kaldaya ma gitye ka lweny i keme-ni. Gin ma yam iloko doŋ otimme, kun in bene it ye ineno giri. 25Ai Rwot Lubaŋa, in aye ma yam ibedo ka waco bota ni, Wil poto man ki lim, dok inoŋ lucaden, kadi bed gaŋ doŋ gimiyo woko i ciŋ jo Kaldaya.' "
26Cutcut Rwot owaco ki Jeremia ni, 27"An a Rwot Lubaŋa pa dano ducu, Tye gin mo matek bota ma pe aromo tiyone? 28-Pi meno abemiyo gaŋ man woko bot kabaka Nebukadnejar kabaka me Babilon ki jo Kaldaya, gibimonyo gaŋ gimayo woko. 29Jo Kaldaya ma gitye ka lweny i kom gaŋ-ŋi gibibino gicwinyo mac i kom gaŋ ci waŋ woko. Gibiwaŋo woko kacel wa ki odi ka ma yam giwaŋo iye odok eceta bot jok Baal i wi ot-gu, ki onyo gityer amata-gu bot lubaŋa mukene me ŋeto cwinya oweko kiniga omaka. 30Cakke wa con i acakki me kwogi, jo Icrael ki jo Juda gubedo ka tiyo gin ma pe yomo cwinya keken; jo Icrael gumiyo kiniga omaka pi cal lubaŋa ma gutiyo ki ciŋgi-ni, man Rwot ma owaco. 31Gaŋ man omiyo kinigana ki akemona obedo ka medde woko ameda, cakke i kare ma gigero kwede nio wa onyoo. Doŋ atyeko moko me kwanyone woko ki ka waŋa, 32pi gin marac ma jo magi gutimo: jo Icrael ki jo Juda, kacel ki lukergi, ki lutel megi, ajwagigi ki lunebigi, jo Juda ki jo Jerucalem. 33Guloko ŋegi bota ento pe nyimgi; dok bene kadi bed abedo ka pwonyogi teretere ento gin pe guwinyo pwony ma abedo ka pwonyogi kwede. 34-Guketo cal lubaŋagi ma en gin me kwer-ri i ot ma gilwoŋo ki nyina, pi balone woko. 35-Gugero waŋ jogi mapol me woro Baal i nota pa wod pa Kinom ka ma gityero iye awobegi ki anyiragi bot jok Molek. Pe awaco botgi ni gutim man, dok bene gin ma kit meno onoŋo pe odonyo i tamma ni gibitimo gin macalo meno ma bimiyo jo Juda timo bal."
Cikke pi gin maber ma bitimme i anyim
36Rwot, ma en Lubaŋa pa Icrael, owaco lok mukemo gaŋ man kuman ni, "Jeremia, in doŋ itito bot lwak man ni lweny, kec ki two gemo biweko gimiyo gaŋ man woko i ciŋ kabaka me Babilon. Kombeddi winy lok mukene ma an aewaco. 37Nen, abecito ka coko lwak man woko ducu ki i lobo ducu ka ma yam aryemogi gucito iye i kare ma onoŋo kiniga ki akemo ki akeca omaka i komgi; abidwokogi i kabedo man, abimiyo gibedo maber ki kuc. 38Gin gibibedo jona, ki an bene abibedo Lubaŋagi. 39Abimiyo gibedo ki cwiny acel ki kit acel, wek gubed ka wora matwal, wek gin ki litinogi ma gi bilubogi i anyim gubed maber. 40Abiketo gicikke ma bedo nakanaka kwedgi, ni pe abilokke aweko timo gin maber botgi, dok bene abimiyo gibedo ka lwora ki i cwinygi, wek pe gulokke gubwota woko. 41Cwinya bibedo yom ka timo gin maber botgi, dok abiketogi gibedo i lobo man matwal ki gen madit kun aketogi ki cwinya ducu ki tipona ducu.
42"Kit macalo akelo can man aketo i kom lwak man, pi meno bene abecito ka miyogi jami ducu mabeco ma yam acikke ni abimiyo botgi. 43Gibiwilo potti ki i lobo man ma iwacci, doŋ odoko tim aroo ka ma dano ki lee doŋ pe gibedo iye, dok bene iwaco ni gibimiyo woko i cin jo Kaldaya. 44Potti gibiwilo pi lim, ki waraga me wilo lobo bene gibiketo iye cin ci gimwono woko kun caden bene noŋo tye i lobo pa Benjamin, i kabedo ducu ma gurumo Jerucalem, ki i gaŋi me Juda, i gaŋi me lobo godigodi, i gaŋi me Cepela ki i gaŋi me Negeb, Abidwoko gum pa jo man botgi kun adwokogi cen i lobogi kikome. Man Rwot ma owaco."


Lulevi 16
Nino me kwanyo bal
1Rwot oloko bot Moses i kare ma doŋ awobe pa Aron aryo gutyeko to, pien onoŋo gunyiko cok i nyim Rwot ci guto woko. 2-Ci Rwot owaco bot Moses ni, "Tit ki omeru Aron ni pe obed ka donyo nino ducu i kabedo maleŋ ma boŋo kicika oumo i nyim kom me kica ma tye i wi canduk: wek pe oto; pien abinen i wi kom me kica i po!. 3-Ento Aron bidonyo i kabedo maleŋ ki gin magi: bidonyo iye ki wod twon pi gitum me bal, ki nyok romo pi gitum awaŋa. 4En biruko kanyi maleŋ me boŋo camanini, biruko pali boŋo camanini i kome, bitweyo pyere ki kitambara boŋo camanini, ka tweyo kitambara adwala i wiye; man aye gin boŋŋi aruka maleŋ. En bilwoko kome ki pii, ka doŋ birukogi. 5Dok en bigamo ki bot lwak jo Icrael nyogi dyegi aryo pi gitum me bal, ki nyok romo acel me gitum awaŋa.
6"Aron bityero twon obed gitum me bal ma otiko en, kun timo gin lakwany bal ki i kome ki i kom jo ma i ode. 7Dok en bikelo dyegi aryo-nu, biketogi i nyim Rwot i doggola kema me rwatte. 8Ci Aron bibolo kwir i kom nyogi dyegi aryo-nu, kwir acel pi Rwot ki kwir mukene pi Ajajel. 9Aron bikelo dyel ma kwir pa Rwot opoto i kome-ni bityero me bedo gitum me bal. 10Ento dyel ma kwir pa Ajajel opoto i kome-ni gibikelo makwo i nyim Rwot pi timo gin lakwany bal i kome, wek gicwale woko ceŋ i tim bot Ajajel.
11"Aron bityero twon me bedo gitum me bal ma otiko en kun timo gin lakwany bal ki i kome ki i kom jo ma i ode; bineko twon obed gitum me bal ma otiko eno 12En bikwanyo atabo weer me waŋo odok eceta ma opoŋ ki lodi mac ma okwanyo ki i wi keno tyer ma i nyim Rwot, ki odok eceta ma ŋwece kur ma giluro matitino poŋ ciŋ aryo, ci bikelone i tyelo ka ma boŋo kicika oumo-ni. 13Bionyo odok eceta ma ŋwece kur-ri i mac ma i nyim Rwot, wek yito me odok eceta ma ŋwece kur-ri oduny macalo pol oum kom me kica ma bedo i wi canduk lok me caden, wek pe oto. 14Ka dok bikwanyo remo twon manok, ci kiro ki lwet ciŋe i kom kom me kica tuŋ nyime, dok bikiro remo ki lwet ciŋe tyen abiro piny i nyim kom me kica.
15-"Ka man otum, bineko dyel me gitum me bal ma onoŋo tye pi lwak, ci kelo remone i tyelo ma boŋo kicika oumo-ni, ci timo remone kit ma otimo ki remo twon-ni; bikiro i wi kom me kica ki i nyim kom me kica. 16En bitimo gin lakwany bal ki i kom kabedo maleŋ kit meno, pi keni pa jo Icrael, ki pi tim aranyigi ki balgi ducu. Dok bitimo kit meno bene ki kema me rwatte ma bedo kwedgi i dye keni megi ducu. 17I kare ma en donyo i kabedo maleŋ ka timo gin lakwany bal, dano mo pe obed i kema me rwatte, nio ka doŋ okato woko ma otyeko timo gin lakwany bal ki i kome ki i kom jo ma i ode, ki i kom jo Icrael mucokke ducu. 18Lacen en bikato woko i nyim keno me tyer ma tye i nyim Rwot, ci timo gin lakwany bal ki i kome. Bikwanyo remo twon, ki remo dyel, ci reyo i kom ten keno aŋwen me keno tyer, rumo kome ducu. 19Ka dok bikiro remo iye ki lwet ciŋe tyen abiro kun lonyo, kwero doko maleŋ pi kwanyo keni pa jo Icrael ducu ki i kome.
20"Ka doŋ otyeko timo gin lakwany bal ki i kom kabedo maleŋ, ki kema me rwatte, ki keno tyer, en bikelo dyel makwo. 21Aron biketo ciŋe aryo ducu i wi dyel, kun tuco i kome bal ducu ma jo Icrael gutimo, ki tim aranyigi ki kwa balgi ducu, Biketogi i wi dyel-lu, ci cwale woko kwede i tim, kun dano mo ma doŋ giyero aye tero. 22Dyel bitiŋo balgi ducu i kome, cito kwede wa i t im ata; ci dano-nu bigonyo dyel cito woko i tim.
23-"Aron dok bidonyo i kema me rwatte, bilunyo boŋŋi camanini woko ma onoŋo oruko i kare ma en cito i kabedo maleŋ-ŋi, ci wekogi kunnu. 24Ka bilwoko kome ki pii i kabedo mo maleŋ, ka ruko boŋŋine i kome, ci katti woko, tyero gitum awaŋane, ki gitum awaŋa pi lwak, ci timo gin lakwany bal ki i kome ki i kom lwak. 25Dwolo me gitum awaŋa en biwaŋo woko i wi keno tyer. 26Ŋat ma otero dyel, ocwalo bot Ajajel, bilwoko boŋŋine, lwoko kome ki pii, ka lacen bibino i gony. 27-Twon me gitum me bal ki dyel me gitum me bal, ma onoŋo gitero remogi i kabedo maleŋ ka timo gin lakwany bal, gibiterogi woko wa i ŋe gony; pyengi ki riŋogi ki wee igi gibiwaŋo woko ki mac. 28Ŋat ma owaŋo bilwoko boŋŋine, lwoko kome ki pii, ka lacen en bibino i gony.
29-"Man bibedo cik matwal botwu, ni, i dwe me abiro, i nino dwe me aparre, wubikumo ki toncwiny. Pe wubitiyo tic mo, kadi anywalli me lobo, kadi labedo ma bedo i kinwu. 30Pien i nino meno aye gibitimo iye gin lakwany bal ki i komwu me lonyowu; myero wubed ma wulonnye i nyim Rwot ki i kom balwu ducu. 31En aye bedo botwu cabit me yweyo mot, ci wubikumo ki toncwiny; man aye cik ma bedo matwal. 32Ajwaka ma giwiro ki moo ka giketo en i dog ticce me bedo ajwaka, kun leyo kaka wonne, bitimo gin lakwany bal, kun ruko boŋŋi aruka maleŋ me boŋo camanini. 33En bitimo gin lakwany bal ki i kom kabedo maleŋ, dok bitimo gin lakwany bal ki i kom kema me wratte ki i kom keno tyer, Ka dok bitimo gin lakwany bal ki i kom ajwagi, ki i kom jo ducu mucokke. 34Man bibedo cik botwu matwal, ni, myero gitim gin lakwany bal ki i kom jo Icrael i mwaka acel kicel, pi balgi ducu." Ci Moses otimo kit ma Rwot ocike kwede.


Jeremia 41:10
10Ci Icmael omako anyira pa kabaka ki jo ducu ma yam gudoŋ i Mijpa gudoko opiine, ginjo ma Nebujaradan, ladit pa lugwok kabaka, yam omiyogi I ciŋ Gedalia wod pa Akikam. Icmael wod pa Netania oterogi woko i opii kun giwoto gicito me ŋolo kulu pi kato loka bot jo Ammon.


Nekemia 8:1
1I kare ma dwe me abiro oromo, onoŋo jo Icrael doŋ gitye i gaŋigi. Ci lwak gucokke ki cwiny acel i dyekal ma i nyim Dogcel me Pii; ci gutito bot Ejira ma lapwony-cik pa Lubaŋa ni okel buk me cik pa Moses ma yam Lubaŋa omiyo bot jo Icrael.


1 Luker 4
Ludito wi tic pa Solomon ki lulo dul lobo
1Kabaka Solomon obedo kabaka ma loyo jo Icrael ducu. 2Dano magi aye gubedo ludito wi ticce: Ajaria wod pa Jadok obedo ajwaka pa Lubaŋa; 3Elikorep ki Akija ma awobe pa Cica gubedo lukarani, Yekocapat wod pa Akilud obedo laco lok ma timme; 4Benaya wod pa Yekoyada obedo ladit me mony; Jadok ki Abiatar gubedo ajwagi pa Lubaŋa; 5Ajaria wod pa Natan obedo ladit ma loyo lulo dul lobo; Jabud wod pa Natan obedo ajwaka ki larem kabaka; 6Akica obedo ladit ma gwoko gaŋ kai; ki Adoniram wod pa Abda obedo ladit ma loyo tic muroni.
7Solomon obedo ki lulo dul lobo apar wiye aryo ma giloyo wi Icrael ducu, ma ticgi obedo me coko cam pi kabaka ki jone ducu; dano acel acel miyo cam tyeko dwe acel i mwaka. 8Nyiŋgi ene: Ben-kur onoŋo loyo lobo godi me Epraim; 9Ben-deker onoŋo loyo Makaj, Caalbim, Bet-cemec ki Elon-bet-kanan; 10Ben-keced oloyo Arubot ki Coko ki lobo Keper ducu; 11Ben-abinadab oloyo Napat-dor ducu. (Onoŋo dakone obedo Tapat ma nya pa Solomon.) 12Baana wod pa Akilud oloyo Taanak, Megido ki Bet-cean ducu ma tye ka ŋet Jaretan ma i luŋ me Jejreel, ki cakke i Bet-cean nio i Abel-mekola ki nio kwede wa ka ŋet Jokmeam tuŋcel; 13Ben-geber oloyo Ramot-gilead, ki gaŋi matino pa Jair wod pa Manace ma gitye i lobo Gilead, kacel ki lobo Argob ma i Bacan ma tye iye gaŋi madito pyerabicel ma gicelo ki cel, ma dogcelgi gicego ki rii mola; 14Akinadab wod pa Iddo oloyo Makanaim; 15Akimaj oloyo lobo Naputali. En onoŋo onyomo Bacemat ma nya pa Solomon. 16Baana wod pa Kucai oloyo Acer ki Bealot; 17Yekocapat wod pa Parua oloyo lobo Icakar; 18Cimei wod pa Ela oloyo lobo Benjamin; 19Geber wod pa Uri oloyo dul lobo Gilead ma yam obedo lobo pa Cikon kabaka pa jo Amor ki pa Og kabaka me Bacan. Dok onoŋo tye lalo lobo acel ma loyo lobo Juda.
Ryeko pa Solomon ki lonyone
20Jo Juda ki jo Icrael yam gidwoŋ ma rom ki kweyo ma i dog nam; gubedo ka cam ki ka mat ki yomcwiny. 21-Solomon obedo ka loyo ker mapatpat ducu cakke ki i kulu Euprate nio wa i lobo pa jo Piliciti, ki nio wa i lobo Ejipt. Jo me ker meno gubedo ka tyero mot bot Solomon kun gitiyo bote i kare me kwone ducu.
22Cam ma gimiyo bot Solomon pi nino acel acel onoŋo romo moko kwon mapwotte guniya miya acel, moko kwon mukene guniya miya aryo, 23twoni mucwe apar, dyaŋi pyeraryo ma gikwayogi i-olet, romi miya acel, ma pe iribo iye til ki bure ki abur, ki gweni mucwe. 24En onoŋo bwoyo lobo ducu cakke ki i kulu Euprate dok kwede yo tuŋ potoceŋ, en aye cakke ki i Tipica nio wa i Gaja, kun loyo ki luker ducu cakke ki i kulu Euprate dok kwede yo tuŋ potoceŋ; obedo ki kuc i kabedo ducu murumo lobone. 25Juda ki Icrael bene gubedo mot ki kuc cakke ki i Dan nio kwede wa i Beer-ceba, kun dano acel acel bedo gire i te olokke ki i te odurone i kare pa Solomon ducu. 26-Solomon obedo ki kabedo me gwoko aguragurane ma giromo gwoko iye aguragura alip pyeraŋwen pi ywayo gadigadine me lweny, ki lulweny alip apar wiye aryo ma giriŋo ki aguragura. 27Lulo dul lobo mapatpat gubedo ka miyo cam bot kabaka Solomon ki pi jo ducu ma gicito ka cam bote, kun dano acel acel miyo i dwene; pe gimiyo gin mo rem. 28Ki bel cayiri bene ki Teŋ kal pi cam pa aguragura ki pi aguragura madwirre gitero ducu i kabedo ma gimitogi iye, kun ŋat acel acel kelo kit ma giciko.
29Lubaŋa omiyo Solomon obedo ki ryeko ki niaŋ matut mada; tamme lac ma rom ki kweyo ma oyarre i dog nam. 30Kit meno ryeko pa Solomon okato ryeko pa jo ducu ma yo tuŋ wokceŋ, wa ki ryeko pa jo Ejipt ducu. 31-En onoŋo ryek makato jo mu kene ducu, en laryeko makato Etan ma jo Jera, ki Eman, ki Kalkol ki Darda ma gin awobe pa Makol; ci nyiŋ Solomon oywek oromo i rok ducu ma orumogi. 32-En bene obolo carolok ma romo alip adek; ki wer ma en ocako oromo alip acel ki abic. 33Oloko i komi yadi ocako ki i kom yat cedar ma tye i Lebanon nio kwede wa i kom anyero ma twi doŋo i kom cel got; oloko i kom lee tim bene, ki i kom winyo-gu, ki i kom gin ma lakalaka piny-gu, ki i kom rec-gu: 34Ci dano ma i rok ducu gubino ka winyo ryeko pa Solomon, dok gua ki bot luker ducu ma i wi lobo, ma guwinyo pi ryekone.


Jeremia 49:13
13An doŋ atyeko kwoŋo kwoŋ woko ki nyina kekena ni gaŋ me Bojra bidoko gin marac ma dano uro, dok tim aroo ma iye odoŋ noŋo; dano gibiloko lok aŋec i kome kun gitiyo ki nyiŋe macalo gin me ceno dano. Gaŋi ma i ŋete-gu ducu bi doko wi obur matwal. An Rwot, doŋ aloko."


Tic Pa Lukwena 28:23
23Guciko nino ci gubino bote i ot ma en bedo iye, mapol makato tyen mukwoŋo ca, ci oyeko lok ducu kikore cakke odiko nio wa otyeno kun tito lok kom ker pa Lubaŋa atyer ci otemo ywayo tamgi wek guye Yecu ki lok ma okwanyo ki i cik pa Moses ki i buk pa lunebi.


1 Tekwaro 17
Lubaŋa oketo gicikke ki Daudi
(2 Cam 7.1-29)
1I kare ma doŋ Daudi obedo i ode, ocako waco bot lanebi Natan ni, "Nen ba, an doŋ abedo i ot baorcedar, ento canduk me gicikke pa Rwot pud bedo i kema." 2Ci Natan odok Iye bot Daudi ni, "Tigin ducu ma tye i cwinyi, pien Lubaŋa tye kwedi."
3Ento i dyewor acel-lu lok pa Rwot dok obino bot Natan ni, 4"Cit icitit bot laticca Daudi ni Rwot owaco kuman ni, 'In pe ibigerra ot me bedo. 5Pien peya abedo i ot mo nia wa i kine ma atelo iye wi Icrael nio kwede wa onyoo-ni, ento abedo ka kobo nia ki i kema man nio wa i kema mukene, ki nia ki i kabedo man nio wa i kabedo mukene. 6Kabedo ducu ma abedo ka wirre iye ki jo Icrael ducu, an yam koŋ aloko lok mo bot luŋolkop me Icrael ma yam acikogi pi kwayo lwakka kun awacci, "Piŋo pe koŋ wugerra ot mo me bao cedar?" ' 7Koni doŋ ibiwaco ki laticca Daudi ni, 'Rwot me mony owaco kuman ni, an yam akwanyi ki kakwat i olet, ka ma ibedo ka leko iye romi, wek ibed laker ma loyo jona jo Icrael; 8dok abedo ka loŋŋe kwedi i kabedo ma icito iye ducu, abedo ka jwero lumerokki woko ki i nyimi. Dok abimiyo nyiŋi ywek, ma rom ki nyiŋ jo madito ma i wi lobo-ni. 9Dok abimiyo kabedo ki jona jo Icrael; ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 10ma nia wa i kare ma con aketo luŋolkop ma guloyo jona jo Icrael; ci abitayo lumerok meri ducu. Ento atucci ni. Rwot bimiyo odi bedo madit. 11Ka kareni oromo me yweyo kacel ki kwarini, ci abiketo lakwaru mo ma bilubi bedo dit, ma ŋat acel i kom likwayi kikomi, ci abimoko kerre bedo matek. 12En aye bigerra ot, an abimoko komkerre bedo matwal. 13-Abibedo wonne, ki en bibedo woda; pe abikwanyo mar mera ma pe lokke ki i kome, kit ma yam akwanyo ki i kom ŋat mutelo nyimi-ni. 14Ento abimoko en i oda ki i kerra matwal; ki komker mere bene bimoko matwal.' " 15Natan otito bot Daudi kit lok magi ducu, ki kit ginanyuta ma onen bote ducu.
16Lacen Kabaka Daudi ocito obedo piny i nyim Rwot, ci owacci, "Ai Rwot Lubaŋa, an aŋa, oda kono gin aŋo, mumiyo ikonya nio wa onyoo-ni? 17Pud ibwono kony man ni tidi ki tuŋ boti, ai Lubaŋa; ibedo ka lok i kom oda kit ma bibedo kwede pi kare malac ma tye anyim, dok inyutta bene likwaya ma anyim, ai Rwot Lubaŋa. 18An Daudi dok abiwacci kit lok aŋo i kom deyo ma imiyo bota? Pien in iŋeya, an ma abedo laticci-ni. 19Pira keken, ai Rwot, dok pi cwinyi giri keni, omiyo itiyo gin madito magu ducu, pi miyo gin madito ducu ma kit man oŋene. 20Pe tye ŋatti mo macalo in, ai Rwot, dok pe tye Lubaŋa mo, kono in keken, kit ma yam wawinyo ki itwa-ni. 21Rok mene ma wi lobo ma rom ki joni jo Icrael, ma yam Lubaŋa ocito ka kokogi wek gubed jone, wek nyiŋi oywek pigi, pi tiyo gin madito ma miyo dano lworo, ki pi ryemo rok mapol kacel ki lubaŋagi i nyim lwakki, ma yam in ikokogi ki i Ejipt? 22In ityeko miyo lwakki jo Icrael gudoko joni nakanaka; dok in, ai Rwot, yam idoko Lubaŋagi. 23Ai Rwot Lubaŋa, kombeddi doŋ imok lok meri ma yam iwaco i koma ki i kom jo ma i oda matwal, ci doŋ itim kit ma ityeko waco-ni. 24Mok lok ma iwaco-ni, wek nyiŋi obed me adwora nakanaka kun giwacci, 'Rwot Lubaŋa me mony, Lubaŋa pa Icrael, en aye Lubaŋa ma loyo Icrael,' ki ot pa laticci Daudi bimoko i nyimi matwal. 25Pien in, Lubaŋa, ityeko nyuto bota ni ibimiyo oda bedo madit; mumiyo an laticci alimo tekcwiny me kela lega man i nyimi. 26Ai Rwot, in aye Lubaŋa, ci in doŋ ityeko cikke me timo gin man maber pira. 27Pi meno, mi gum i kom dano ma i oda ki yomcwiny, wek likwaya gumedde ameda ki bedo i nyimi nakanaka; pien gin ma in imiyo gum, gumme bedo nakanaka, ai Rwot."


Jekaria 8
Rwot ociko pi roco Jerucalem odoco
1Lok pa Rwot me mony obino bota, kun wacci, 2"An nyeko omaka pi Cion ki twon nyeko mo madwoŋ, an nyeko omaka pire ki twon akemo madwoŋ-gu. 3Rwot owaco kuman ni, Abidwogo wa i Cion, ci abibedo wa i dye Jerucalem, pienno Jerucalem gibilwoŋo ni gaŋ me agena, got pa Rwot me mony, got maleŋ. 4Rwot me mony owaco kuman ni, Co muti ki mon muti dok gibibedo piny i dye Jerucalem, ki jo muti gibikomo ki tal ma ŋat acel acel omako i ciŋe. 5Yo ducu ma i dye Jerucalem bipoŋ ki awobe ki anyira ma gituko i dye yo. 6Rwot me mony owaco kuman ni, Ka ce lokke obedo me aura i nyim jo ma gudoŋ i kare man, myero lokke obed me aura wa i nyima bene? Man lok pa Rwot me mony kikome. 7Rwot me mony owaco kuman ni, Nen ba, an abilaro jona ki i lobo ma yo tuŋ wokceŋ ki i lobo ma yo tuŋ potoceŋ bene; 8ci abikelogi gibibedo wa i dye Jerucalem; gin gibibedo jona ki an bene abibedo Lubaŋa megi, me agena ki muporre."
9Rwot me mony owaco kuman ni, "Jiŋ badwu obed matek, wun jo ma i kare man wubedo ka winyo lok ma lunebi gitye ka waco, nia wa i kare ma gicako keto kwede guti me ot pa Rwot me mony, wek gicak gero iye ot mere. 10I kare ma con ca yam pe giculo mucara ki dano mo, wa pi lee bene pe giculo, dok bene onoŋo kuc pe tye bot dano mo me kato ki me dwogo, pi lumerok; pien onoŋo amiyo ŋat acel acel mon ki lawote. 11Ento i kare man pe doŋ abitimo jo ma gudoŋ-ŋi kit ma yam atimo i kom jo ma con ca, man lok pa Rwot me mony kikome. 12An abimiyo kuc romo kabedo ducu, olok binyako nyige, lobo biceko cam, ki polo bene bimiyo toyo luk i kome; abimiyo jo ma gudoŋ-ŋi camo jami magi ducu. 13Wun jo me ot pa Juda ki me ot pa Icrael, yam nyiŋwu odoko me lacen dano i kin rok ducu; kombeddi doŋ abilarowu, wek wubed lukel gum i kom jo mukene bene. Pe wulwor, wujiŋ badwu obed matek."
14Pien Rwot me mony owaco kuman ni, "Kit macalo yam doŋ ayubbe me timowu marac, nia wa i kare ca ma kwarowu gumiyo akemo omaka, akayo iye laka, Rwot me mony ma owaco, 15kit meno i kare man bene dok ayubbe me timo Jerucalem maber ki ot pa Juda bene; pe doŋ wulwor. 16-Man gin ma myero wutim: ŋat man olok lok me ada bot lawote; wuŋol kop me ada i dog gaŋwu, ma kelo kuc i kin dano; 17pe myero ŋat mo i kinwu oyub lok marac ki i cwinye i kom ominne; pe wumar kwoŋo kwoŋ me goba, pien lok meno ducu cwinya dag matek, man lok pa Rwot kikome."
18Lok pa Rwot me mony obino bota, kun waco ni, 19"Ri kec me dwe me aŋwen, ki ri kec me dwe me abic, ki ri kec me dwe me abiro, ki ri kec me dwe me apar, gibibedo nino madito me yomcwiny ki kwe ic pi ot pa Juda, ki me karama me yomcwiny; pienno wumar ada ki kuc.
20"Rwot me mony owaco ku man ni, Rok mapatpat pud gibimedde ki bino, wa jo ma gibedo i gaŋi mapol-gu; 21jo ma gibedo i gaŋ acel gibiwot i gaŋ mukene, kun giwacci, 'Wubin wacitu ka lego gum bot Rwot, waciyenyu Rwot me mony; an doŋ abecito.' 22Rok mapol ki rok matego gibibino i Jerucalem ka yenyo Rwot me mony ki me lego kica bote. 23Rwot me mony owaco ku man ni, I kare meno jo apar ma gua ki i lwak rok ma lebgi patpat gibimako dog kanyi pa Lajudaya, kun giwacci, 'Wek wanywak wot kwedi, pien wawinyo ni Lubaŋa tye kwedwu.' "


Jeremia 1
Lubaŋa olwoŋo Jeremia, omiye twero me tito lok
1Man lok pa Jeremia wod pa Ilkia, ma en ŋat acel i kin ajwagi ma yam onoŋo gibedo i Anatot i lobo pa Benjamin. 2-Lok pa Rwot obino bote i mwaka me apar wiye adek me loc pa Yocia wod pa Amon, kabaka me Juda. 3-Lokke obino bene bote i kare me loc pa Yekoyakim wod pa Yocia kabaka me Juda, o kwede wa i agikki mwaka me apar wiye acel me loc pa Jedekia, wod pa Yocia, kabaka me Juda, o wa i kare ma doŋ gitero kwede jo Jerucalem woko i opii i dwe me abic.
4I kare meno lok pa Rwot obino bota ma wacci,
5"I kare ma onoŋo peya acweyi i i meni
onoŋo doŋ aŋeyi,
dok i kare ma peya ginywali
onoŋo doŋ atyeko kweri woko ibed leŋ pi ticca,
ayeri me bedo lanebi bot rok ducu,"
6Ka doŋ agamo lokke kun awaco ni, "Aya, Rwot Lubaŋa! Nen, an pe aŋeyo lok, pien an pud latin mamwa." 7Ento Rwot odok iye owacca ni,
"Pe iwacci, 'An latin mamwa';
pien ibicito bot jo ducu ma abicwali ni icit botgi,
dok bene gin ma an abiciki kwede en aye in ibiloko.
8Pe ibed ki lworo mo i komgi,
pien atye kwedi, abilari, man Rwot ma owaco."
9Cutcut Rwot ocwalo ciŋe ogudo doga; ka en Rwot owacca ni,
"Nen, doŋ atyeko keto lokka i dogi.
10Nen, doŋ atyeko keti i nino man
me loyo rok mapol ki ker mapol,
pi putogi ki mukogi wo ko bene,
pi balogi ki turogi woko bene,
ka gerogi odoco ki ka pitogi bene,"
11Lok pa Rwot dok obino bota ma penya ni, "Jeremia, it ye ka neno aŋo?" Ci agamo ni, "Atye ka neno yat otit." 12Lacen Rwot owacca ni, "Ineno kara maber, pien atitti ni atye ka neno lokka, amito ni oti ticce ocob kakare."
13Lok pa Rwot dok obino bota pi tyen me aryone, ma wacci, "It ye ka neno gin aŋo?" An adok iye awacci, "Anene agulu ma pii tye ka walo ki iye, ma doge olokke okemo yo tuŋ acam." 14Ci Rwot owaco bata ni, "Gin marac bia ki yo tuŋ acam bino poto i kom jo ducu ma gibedo i lobo man. 15Pien nen, atye ka lwoŋo rok ducu ma gitye i te ker ducu ma yo tuŋ acam, gibibino ci ŋat acel acel bicibo komkerre i dog gaŋ me Jerucalem, ma girumo celle woko litit pi lweny i kome, ki pi lweny i kom gaŋi ducu me Juda, Man Rwot ma owaco. 16Dok abiŋolo koppa i kom jo Juda pi timgi maraco ducu ki pi bwota woko; gubedo ka waŋo odok eceta bot lubaŋa mogo mukene, kun gibedo bene ka woro gin ma gutiyo atiya ki ciŋgi. 17Ento in, di cwinyi matek; a malo, ci itit botgi kit gin ducu ma aciki kwede. Cwinyi pe myero oballe i komgi, wek an bene pe abal cwinyi i nyimgi. 18Doŋ inen, atye ka miyo ibedo macalo gaŋ me cel go go matek, macalo wir nyonyo, ki cel mola, pi gwoki i kom jo me lobo man ducu, pi gwoki ki i kom luker me Juda, rwodine, ajwagine, ki i kom lwak ducu me lobo man. 19Gibilweny i komi, ento pe gibitwero loyi, pien an atye kwedi pi lari." Man lok pa Rwot kikome.


Jeremia 45
Cikke pa Lubaŋa bot Baruk
1-I mwaka me aŋwen me loc pa Yekoyakim wod pa Yocia kabaka me Juda, en aye Baruk wod pa Neria ocoyo iye lok ma Jeremia owaco bote kikore kikore. Ci lanebi Jeremia owaco bot Baruk ni, 2"Rwot, Lubaŋa pa Icrael, owaco kuman ni, Baruk, 3in iwacci, 'Can i wiya gira! Rwot dok omedo cwercwiny i kom arem ma atye kwede. Doŋ aol woko ki cur dok pe alimo yweyo mo wacel!'"
4Pi meno Rwot owaco bot Jeremia me tito bot Baruk ni, "Abemuko gin ma yam agero dok aputo gin ma yam apito-ni woko. Abitimo man i kom lobo kulu. 5Itye ka yenyo gin mogo madito piri keni? Pe iyenygi. Pien nen, abekelo can i kom dano ducu ma bedo i lobo, ento olo twal ibibwot, abimiyo kwoni bedo boti macalo mot me lweny i kabedo ducu ma icito iye. An Rwot kikoma aye doŋ aloko man."


Carolok 7
Lok bwola pa dako ma lakwele
1Latinna, mak lokka,
dok ikan gin ma an aciki kwede ducu macalo lonyo madit.
2Lub cikka wek ibed kwo,
gwok lok ma apwonyi kwede kit macalo igwoko kwede waŋi.
3Gwokgi maber kare ducu,
cogi woko ducu i cwinyi.
4Myero iwac ki ryeko ni, "In lamera",
ki niaŋ matut bene myero ilwoŋ ni laremi ma imaro adada.
5Man bigwoki me bedo ki tam i kom dako ma lakwele,
man bimiyo iloyo tam pa dako ma lalak ata,
kadi bed noŋo loko lok mamit calo gin aŋo.
6I kare ma ayabo waŋ dirica me oda,
ci aneno piny wa ki i waŋ dirica me kicikana.
7Aneno lwak jo matino ma pe gitye ki ŋec mo wacel;
aneno i kin jo magi matino, awobi mo ma lamiŋ atika.
8En obedo ka wot ki i yo kun kato ki i twok ot pa dako ma lakwele,
kun lubo yo ma cito i ot pa dako meno,
9wi otyeno, ma piny aŋa kato-ni,
i dyewor ma onoŋo piny doŋ col.
10Nen, dako mo orwatte kwede,
ma orukke calo lakwele kikome
ma cwinye opoŋ ki lok me bwola.
11En dano ma lewic pe make, lawot ata,
kome pe ye bedo gaŋ kacel;
12ka pud ineno tye ka wot i gudo koni dok ineno noŋo opille wa i cuk,
i twok yo ducu buto kuro piny.
13Ka oneno laco ci mwomme mako woko likiŋ, noto leme,
kun nenowaŋe atir laboŋo lewic mo, ka wacce ni,
14"Atyeko tyero gitum tin, dok tin acobo kwoŋŋa;
15kombeddi an abino ka rwatte kwedi,
ayenyi ki cwinya ducu, ci doŋ anoŋi.
16Atyeko peto cuka i wi kitandana,
boŋo cuka ma raŋigi patpat ma gikelogi ki i Ejipt;
17dok atyeko kiro moo murra I kom kitandana,
akiro bene moo ma ŋwece kur ki cinamon mamit.
18Bin, wek wabed kacel nio odiko ki mar keken;
wek wabed ki yomcwiny pi mar ma watye kwede.
19Cwara tin pe paco;
ocito woko welo i wot mabor.
20Omako lim ki kicaane ducu ocito kwede;
en bidwogo paco kany ka dwe ogudo got."
21Dako-nu obedo ka bito nyer-ri ki lwak lok gobagoba mapol ata;
olo twal odiyo laco meno ki lokke mapwot-ti.
22Cutcut nyer-ri otuggi lubo kor dako-nu,
calo twon ma gipeyo gitero ka nekone,
23nyo macalo til ma omoko i owic,
nio ka atero ocelo cin iye otuco woko pil.
Bedo calo winyo ma riŋo laro i owic;
en pe ŋeyo ni tim macalo meno bimiyo erwenyo kwone kulu.
24Kombeddi wun litino, wuwiny lokka,
wucik itwu maber ka winyo lok ducu ma katti ki i doga.
25Pe myero iwek cwinyi obiti me lubo kit kwo pa dako-nu,
pe iŋak ilub kore
26Dako-nu oneko lwak co mapol ata;
ada, jo ma en onekogi welgi pe kwanne.
27Ode ma en bedo iye-ni meno mere lyel,
meno aye yo ma tero dano i to.


Amoc 6
Ker me lobo Icrael bitum woko
1"Gibineno can, jo meno ma komgi okwe i Cion,
ki gin ma gitamo ni gitye ki kuc
i wi got me Camaria,
jo-nu jo me rok madit ma giŋene i kin rok ducu,
ma jo me ot pa lerael gibedo ka bino botgi.
2Wukat wa i Kalne, ci wunen;
wua ki kunnu, wuwok wa i Kamat, ma en gaŋ madit-ti;
ka dok wucit piny i Gat pa jo Piliciti.
Gin gibeco makato kerwu woko ce?
Nyo lobogi lac makato lobowu?
3Wun wumito diro nino marac cen,
ento wutye ka kelo loc magwa cok.
4"Can i wi jo ma gibuto i wi ki tanda
ma gidero ki lak lyec!
Wuryene i wi komwu mayom,
wucamo litino romi,
ki roci ma gipito i dwol;
5wuwero werwu kun wulubo dwan naŋa,
wuroto gin-wer manyen me agoya calo Daudi;
6wumato koŋo vino ki becen me keno tyer,
wuwiro komwu ki moo mabecone,
ento cwinywu pe cwer pi waŋ ret pa Yucepu.
7Pienno koni wun jo ma gibikwoŋo terogi i opii,
karama pa jo ma ryene i kom bitum woko."
8Rwot Lubaŋa doŋ okwoŋŋe ki nyiŋe kene ni.
"Iya okwero wakke pa Yakobo,
akwero odine madoŋo;
abimiyo gaŋŋe bot lukwor, kacel ki gin ducu ma tye iye."
Man lok pa Rwot kikome, Lubaŋa me mony.
9Ci ka jo apar gudoŋ i ot acel gibito. 10Lacen wat pa dano mo-ni, ma en dano ma myero owaŋ kome, bitiŋo kome pi kelo cogone woko ki i ot, ci en biwaco bot ŋat ma tye i tyelo ni, "Pud odoŋ ŋat acel mo boti kenyo?" Ci en bigamo ni, "Pe." Dok biwacci, "Liŋ! Pe myero walok nyiŋ Rwot."
11Pien nen, Rwot biciko
ci gibitwomo ot madit gituro woko,
ot matidi gibiŋinyo matitino.
12Aguragura giriŋo i kom pata?
Gipuro nam apura ki kweri dyaŋ?
Ento wun wuloko ŋolo kop atir odoko kwir,
adwoggi me tim ma atir wumiyo odoko yat makec,
13wun jo ma wutye ka um pi Lodebar,
ki ma waco ni, "Wamako Kamaim pi tekowa kenwa keken."
14Pien nen, abiilo rok mukene i komwu,
wun jo me ot pa Icrael
ci gibiunowu nia ki i yo me donyo
i Kamat nio kwede wa i kulu ma i Araba.
Man lok pa Rwot kikome,
Lubaŋa me mony.


Malaki 3:5
5"Abinyiko cok botwu pi ŋolo kop; abibedo caden ma kome mit i kom lutal, i kom lutim abor, i kom jo ma kwoŋo kwon goba, i kom jo ma buro lupakaca pi mucaragi, ki ma buro mon-to ki litino kic, i kom jo ma ryemo lubedo ma i kingi gicwalogi cen, kun pe gilwora, man lok ma Rwot me mony owaco.


1 Tekwaro 5:18
Lok kom kaka aryo ki nucu
18Jo pa Reuben, jo pa Gad, ki nucu kaka pa Manace yam gitye ki twoni oteka lweny ma gitye ki kwotgi ki pala lucwangi, ma gutelo atumgi bene, ma gin oyita lweny, dano alip pyeraŋwen wiye aŋwen, ki miya abiro ki pyerabicel ma guyubbe pi lweny.


1 Camuel 24
Daudi oweko Caulo obwot i En-gedi
1Ka Caulo odwogo ki ka lubo kor jo Piliciti, ci gitito bote ni, "Daudi tye i tim En-gedi." 2Caulo ocoko dano alip adek ma giyerogi ki i kin jo Icraelducu, ci ocito kwedgi ka yenyo Daudi i nyim godi Ladyel-tim. 3-Ocito ka ma dwol romi tye tye i ŋet yo, ka ma boro bene tye iye; ci Caulo oŋak woko i boro ka konnye. Onoŋo Daudi ki jone bene gitye i boro meno, wa i tyelone. 4Jo pa Daudi guwacce ni, "Tin aye nino ma yam Rwot owacci pire ni, 'Nen abimiyo lamerokki i ciŋi, in doŋ ibitime kit ma imito.' " Daudi oa malo okwalle, ci oŋolo dog boŋo jor pa Caulo. 5Lacen cwiny Daudi opoto, pien oniaŋ ni etimo bal. 6-Ci owaco bot jone ni, "Lubaŋa okwero ni pe atim kit gin macalo man i kom rwoda ma en dano ma Rwot owiro; pe myero aket ciŋa i kome, pien Rwot doŋ owire woko." 7Daudi ojuko jone ki lok meno, ci pe oye ni gulweny i kom Caulo. Caulo oa molo, oa woko ki i boro got, omedde ki wotte.
8Lacen Daudi bene oa malo, ocito i dog boro, olwoŋo Caulo kun wacci, "Rwoda ki kabakana!" Ka Caulo oneno ŋeye, ci Daudi okulo wiye piny i ŋom, omiye woro. 9Daudi owaco bot Caulo ni, "Laditta, piŋo ibedo ka winyo lok pa jo ma ŋiwaco ni atye ka yenyi wek atimi rac? 10Nen, ka tin Rwot omiyi i ciŋa i boro man, kun onoŋo jo mukene guwaco bota ni aneki woko. Ento an aye aweki omiyo ibwot. Awacci pe atwero keto ciŋa i komi, rwoda, pien in dano ma Rwot owiro. 11Doŋ inen, wora, nen dog jorri i ciŋa en. Nen, aŋolo dog jorri ci pe aneki. Myero doŋ iŋe dok inen atir ni, pe atye ki gin mo marac nyo roro mo i cwinya. Pe atimo bal mo i komi, kadi ka itye ka yenya ma imito neka woko. 12Ber Rwot aye oŋol kop i kin an ki in, ber Rwot aye ocul kworra i komi; ento ciŋa pe bigudo komi. 13Kit ma carolok pa ludoŋo wacci, 'Bal nywalo bal wadi;' ento pe abiketo can i komi. 14-In kabaka pa Icrael kulu ibino ka lubo kor aŋa? Ilubo kor gwok muto, kor ladep mamwa-ni! 15Peinno Rwot aye doŋ obed laŋolkop en oŋol i kin an ki in, onen kite, dok opid ma kakara, wek olara ki i ciŋi."
16Ka Daudi otyeko waco lok meno ducu bot Caulo. Caulo openyo ni, "Meno dwani bo, Daudi, latinna?" Ci ocako koko kun waco bot Daudi ni, 17"In cwinyi leŋ kato cwinya woko, pien itima maber kun an atimi marac. 18Tin doŋ inyuto woko ka maleŋ kit ma itima kwede maber, en aye omiyo pe ineka i kare ma Rwot omiya woko i ciŋi. 19Ada, ka dano mo onoŋo kom lamerokke owec, ci biweko bwot ma pe opoto i kome? Myero Rwot omini mot maber, kit macalo tin itimo kwede i koma-ni. 20Tin doŋ aŋeyo ada ni, in ibibedo kabaka, dok ker me Icrael bimoko matek i ciŋi. 21Doŋ ikwonna kwoŋ ki nyiŋ Rwot ni, pe ibijwero likwayo ma gilubo ŋeya woko, dok pe ibijwayo nyiŋa woko ki i doggola pa kwara." 22Daudi okwoŋo kwoŋ kit ma Caulo omito-ni, Lacen Caulo odok paco, ento Daudi ki jone gudok i kakannegi.


Lwak muye Kricito i kabedo acel acel gumoko matek i niye.—Tic 16:5.
Omege ma giwoto ka limo kacokke macalo luwang lukiko madit gubedo ka nywako ki jo me kacokke "cik me aluba ma yam lukwena ki ludongo gumoko i Jerucalem." (Tic 16:4) Ka jo me kacokke gulubo cik meno, ci onongo gicung 'matek i niye, dok gibedo ka medde mapol nino ducu.' Ngo ma myero watim ka wanongo tira ma a ki i dul pa Jehovah i kare-ni? Baibul miniwa tira ni myero walub cik dok wamine i te tela. (Nwo. 30:16; Ibru 13:7, 17) Gingi nyo cwiny me jemo myero obed pe i dul pa Jehovah, pien twero balo mar, kuc ki dong note ma i kacokke. Ngene kene ni pe tye Lakricitayo mo ma lagen ma mito bedo lajemo calo Diotrepe. (3 Jon 9, 10) Dong watwero penye kekenwa ni: 'Tika akonyo jo ma i kacokkewa me dongo i yo me cwiny? Tika atye atera me ye ki dok cwako tira ma omege ma gitelowa gimiyo?' w16.11 2:10, 11
Wuti tic maber pi berbedo me gang ka ma amiyo giterowu iye me bedo opii.—Jer. 29:7.
Lujudaya ma kimakogi i opii ma guye tam pa Lubanga onongo gibikwo calo gipe i opii. Lubabilon guweko Lujudaya olo gubedo agonya me timo gin ma gimito. Opii magi onongo gitye agonya me wot i dye boma meno. Babilon onongo obedo boma madit me cato wil i wi lobo lung i kare macon, dok jami ma kigolo ki i ngom nyuto ni Lujudaya mapol gupwonyo kit me cato wil ki i boma meno, jo mukene bene gudoko ludiro me tic cing. Lujudaya mogo bene onongo gikwo kwo ma lamal dok bene gudoko lulonyo. Bedo i Babilon macalo opii onongo dok ber adada ka kiporo ki kwo pa Luicrael macalo opii i lobo Ejipt cencwari mapol mukato angec. (Nia 2:23-25) Ento tika onongo Luicrael dok gibibedo agonya me woro Jehovah i yo ma en cwako? I kare meno, onongo nen calo pe twere. Jo Babilon onongo pe gigonyo opiigi. Ento Jehovah onongo ocikke ni kibigonyo jone, dok meno aye gin mutimme. Lok pa Lubanga pe poto nono.—Ic. 55:11. w16.11 4:3, 5
Yam wato tung bot bal.—Rom. 6:2.
Lukricitayo magi onongo pud gitye makwo i lobo, ci dong gitwero waco lok meno nining? Lubanga otiyo ki ginkok i kom Paulo kacel ki jo mukene me karene. Pi meno Jehovah otimo kica pi balgi, owirogi ki cwiny maleng, ci olwongogi me bedo lutinone me cwiny. Dok onongo gitye ki gen me kwo i polo. Ka ce gugwoko gennegi, ci onongo gibikwo dok giloyo loc kacel ki Kricito i polo. Ento Paulo onongo pud twero lok i komgi kadi bed ni gitye kwo kun gitiyo pi Lubanga i lobo kany ni dong 'guto tung bot bal.' En otiyo ki labol pa Yecu, ma oto woko calo dano ci gicere macalo cwec me cwiny ma pe to i polo. To onongo dong peke ki twero i kom Yecu. Onongo rom ki Lukricitayo ma kiwirogi, ma onongo gitwero wacci gin 'jo muto tung bot bal, ento gibedo kwo tung bot Lubanga' ki Yecu. (Rom. 6:9, 11) Kwogi onongo dong pe kit macon. Onongo dong pe gitye ka lubo miti ma i cwinygi ma opong ki roc-ci. Onongo dong guto woko pien guweko kwogi macon. w16.12 1:9, 10


Jabuli 61
Gen ni Lubaŋa bigwoko dano
1Winy kokona, ai Lubaŋa, dok iwiny legana.
2Akok boti ki ka mabor, ki i agikki lobo,
ka cwinya doŋ odem woko.
Tela itera i kom got mabor ma kata;
3pien in aye ka larrena,
in cel matek ma igwoka i kom lukworra.
4Wek abed i kemani nakanaka!
Wek akanne i te bwomi abed ki kuc!
5In doŋ ityeko winyo lokka, ai Lubaŋa,
dok ityeko miya gipiny pa jo ma gilworo nyiŋi.
6Med mwaka mapol i kom nino me kwo pa kabaka;
wek obed nakanaka i kare pa yalwak ducu!
7Mi en obed i wi komker nakanaka i nyimi, ai Lubaŋa;
dok igwoke ki mar meri ma pe lokke, ki adani.
8Pi meno abiwero wer kun apa ko nyiŋi,
kun acobo bene kwoŋŋa ma akwoŋo i nyimi nino ki nino.


Ejira 1:1
Ciro otito lok
(2 Tek 36.22-23)
1I mwaka mukwoŋo me loc pa Ciro kabaka me Percia, wek lok pa Rwot ma yam oloko ki i dog Jeremia ocobbe kakare, cutcut Rwot otugo cwiny Ciro kabaka me Percia omiyo en otito lok oromo i lobo ma i te kerre ducu. En ocoyo lok man bene ki waraga ni,


2 Camuel 19:7
7Ber ia malo kombeddi, ikat woko wek icilok ki luticci lok mabeco, pien akwoŋo ki nyiŋ Rwot ni, ka pe iye kato woko, ci pe dano mo tin bidoŋ boti i dyewor man; dok man aye bibedo rac boti makato can madoŋo ma ilimo ducu cakke ki ka tinoni nio kwede wa onyoo."


Tic Pa Lukwena 1:13
13Ka gudonyo i gaŋ ci gucito i kicika ma malo, ka ma yam gibedo iye-nu, gin aye Petero ki Jon ki Yakobo ki Anderiya, Pilipo ki Tomaci, Bartolomayo ki Matayo, Yakobo wod pa Alipayo, Cimon ma yam obedo i kin jo ma gimito locken, ki Juda wod pa Yakobo.


Ejekiel 43:13
Keno tyer
13Magi aye kit pim ma gipimo kwede keno tyer, kun gitiyo ki gin me pimo piny ma rom ki kit macalo gipimo kwede ot pa Lubaŋa-ni, Ka ma orumo te tedi me keno tyer wo ko ducu onoŋo tye futi acel ki incic aboro, ki lacce bene futi acel ki incic aboro, ki rii ma tye ka wiye borre romo incic apar. Meno aye bor me keno tyer tuŋ malo.


2 Tekwaro 36
Loc pa Yekoakaj ki tur me kerre
(2 Luker 23.31-35)
1Lwak ma gin wegi lobo gukwa nyo Yekoakaj wod pa Yocia, ci guketo en kabaka me leyo ka tyen wonne i Jerucalem. 2Yekoakaj ocamo ker ma mwaka me ditte pyeraryo wiye adek, ci obedo ka loc i Jerucalem pi dwe adek. 3Lacen Kabaka me Ejipt oryemo Yekoakaj woko ki i ker ka oketo wel ajog mapek i kom jo Juda i wel me kilo alip abic me ryal ki kile pyerabic me jabu. 4-Kabaka me Ejipt oketo Eliakim omin Yekoakaj obedo kabaka me Juda ki me Jerucalem ci ocako loko nyiŋe Yekoyakim; ento Neko okwanyo Yekoakaj otero woko i Ejipt.
Loc pa Yekoyakim
(2 Luker 23.36–24.7)
5-Yekoyakim ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka apar wiye acel. Obedo ka tiyo gin ma nen marac i waŋ Rwot Lubaŋane. 6-Nebukadnejar kabaka me Babilon obino ka lweny i kome, CI omake otweye ki nyor ka otere kwede woko i Babilon. 7Nebukadnejar bene okwanyo jami mogo ki i kin jami ma gitiyo kwedgi i ot pa Rwot oterogi i Babilon, ci oketogi i gaŋ kalle i Babilon. 8Lok kom Yekoyakim mudoŋŋe ducu, ki tim me kipyeda ducu ma yam otiyo, kacel ici lok ma ginoŋo i kome, nen, gityeko coyone i buk pa Luker me Icrael ki me Juda, Wode Yekoyakin aye oleyo ka tyene.
Gitero Yekoyakin i Babilon i opii
(2 Luker 24.8-17)
9Yekoyakin ocamo ker ma mwaka me ditte aboro, ci obedo ka loc i Jerucalem pi dwe adek ki nino apar. Obedo ka tiyo gin ma nen marac i wan Rwot. 10-I dog oro en aye Nebukadnejar ocwalo luticce ka ome ci gutere wa i Babilon. Otero wa jami mabeco ma gitiyo kwedgi i ot pa Rwot. Ci oketo ominne Jedekia obedo kabaka me loyo jo Juda ki Jerucalem.
Loc pa Jedekia
(2 Luker 24.18-20)
11-Jedekia ocamo ker ma mwaka me ditte pyeraryo wiye acel, ci obedo ka loc i Jerucalem pi mwaka apar wiye acel. 12Obedo ka tiyo gin ma nen marac i waŋ Rwot Lubaŋane. En pe omwolle i nyim lanebi Jeremia, ma oloko kwede lok ma oa ki bot Rwot. 13-Jedekia bene ojemo i kom kabaka Nebukadnejar ma yam omiyo en ekwono kwon ki nyiŋ Lubaŋa; omiyo cwinye obedo nwaŋ ma pe mito lokke bot Rwot, Lubaŋa pa Icrael. 14Ajwagi ma gin lutel kacel ki lwak mukene-gu ducu pe gugeno Rwot matwal, gubedo ka lubo gin me kwer pa rok mukene, omiyo gubalo kwede ot pa Rwot wo ko ma yam Rwot otyeko lonyo obedo leŋ i Jerucalem.
15Rwot, Lubaŋa pa kwarigi, obedo ka cwalo lok botgi teretere kun oro lukwenane me tito botgi, pien kica omako en i kom lwakke ki pi kabedo mere; 16ento gin gubedo ka ŋalo lukwena pa Lubaŋa, ma gicayo lokke-gu, dok gijwiyo lunebine bene, nio ka akemo omako Rwot i kom lwakke, ma gin mo ma romo jukone doŋ pe.
Gitero jo Juda i opii
(2 Luker 25.8-21; Jer 39.8-10; 52.13-30)
17-Rwot ocako kela kabaka pa jo Kaldaya ka lweny i komgi, ci oneko awobe ki pala lucwan ki i kabedo maleŋ ma i ot pa Lubaŋa, pe obedo ki kica i kom awobi nyo nyako, jo muteggi nyo jo muti; magi ducu Lubaŋa omiyogi woko i ciŋe. 18Ki jami ducu ma yam gitiyo kwedgi i ot pa Lubaŋa, jami madito ki matinone, ki lonyo ma gikano i ot pa Rwot, ki lonyo ma kabaka okano ki pa rwodine ducu, kabaka pa jo Kaldaya otero woko ducu i Babilon. 19Giwaŋo ot pa Lubaŋa woko, ka dok gimuko cel murumo Jerucalem, ci giwaŋo odi ma gibedo iye woko ducu ki mac, kun gibalo bene wa jami ma pigi tego. 20En otero jo ma guloyo ki i lak to i Babilon, ci gudoko opiine ki pa litinone nio ka ker me Percia ocuŋ matek. 21-Man obedo pi cobo lok pa Rwot ma yam oloko ki i dog Jeremia, nio wan ma lobo otyeko kwero cabitte ducu. Pi kare ducu ma lobo giweko ata noŋo tye ka kwero karene me yweyo mot macalo i ceŋ cabit, nio ka wel mwaka ocobo kakare ma oromo pyerabiro.
Ciro ociko ni jo Icrael gudok cen
(Ejira 1.1-3)
22I mwaka mukwoŋo me loc pa Ciro kabaka me Percia, wek lok pa Rwot ma yam oloko ki i dog Jeremia ocobbe kakare, cutcut Rwot otugo cwiny Ciro kabaka me Percia omiyo en otito lok oromo i lobo ma i te kerre ducu. En ocoyo lok man bene ki waraga ni, 23-"Ciro kabaka me Percia owaco kuman ni, 'Rwot, ma en Lubaŋa me polo, otyeko miyo ker ducu ma i wi lobo i ciŋa, dok ocika ni ager ot pire i Jerucalem, ma tye i Juda. Bot ŋat mo keken ma i kinwu ma i kom lwakke ducu awaco ni, Rwot Lubaŋane myero obed kwede. Wek en oa ociti.' "


Lulevi 10:6
Cik ma obwoyo tic pa ajwagi ki wag watgi
6Moses owaco bot Aron ki bot Eleajar ki Itamar ma gin awobene ni, "Pe wugony yer wiwu oket ata lijayi, dok pe wuyec ginarukawu, wek pe wuto, dok wek kiniga pe opol i kom lwak ducu, Ento utmegiwu, jo ducu me ot pa Icrael, gitwero kok pi to ma mac pa Rwot okelo.


Ejekiel 23
Lumego aryo ma gin lubalo twatwal
1Rwot oloko kweda. 2Owacci, "Wod pa dano, yam tye mon aryo, ma gin anyira ma megigi acel. 3I kare ma onoŋo gin pud litino anyira, ma gibedo i Ejipt, gubedo ka timo tim kwele kwele; dano gibedo ka kwako korgi kun gimako tunogi ma ogulo-gu. 4Nyako maditte-ni onoŋo gilwoŋo nyiŋe ni Okola, ki laminne onoŋo nyiŋe gilwoŋo Okoliba. Anyomogi gudoko monna ici gunywalo litino co ki litino anyira. Okola aye Camaria, ki Okoliba aye Jerucalem. 5Okola otimo tim kwele kwele ma kun an doŋ anyome woko, ci cwinye omaro jo Aciria twatwal, 6ma lulweny ma guruko boŋo ma obedo lamar lamar, luloc me dul lobo ki ludito wi mony, gin ducu awobe mabeco ma ginen mwonya mada; gin wegi aguragura ma giriŋo ki aguragura. 7En omine kene ka timo tim kwele kwele kwedgi, gin oyita lweny me Aciria ma giyerogi ayera. Ci obalo kome, woko kekene ki woro cal jogi pa jo ducu ma en omarogi-ni. 8En yam pe oweko timo tim me malayane-ni ma en obedo ka timone ki i Ejipt i kare ma pud en nyako; co gubuto kwede gukwako kore gunyono tunone mugulo-ni, kun gutyeko mitigi woko i kome calo gubedo ki malaya. 9Pi meno, amiye i ciŋ pacoge, i ciŋ jo Aciria ma en omarogi-ni. 10Jo meno guweke odoŋ munero, gumako awobene ki anyirane; ento en guneke woko ki pala Lucwan. Ci odoko lok aboka i kin mon, i kare ma doŋ giŋolo kop woko i kome.
11"Laminne Okoliba oneno tim man, ento en dok onoŋo rac atika makato laminne Okola i marre ki i tim kwele kwelene, ma doŋ obedo rac ma okato pa laminne woko. 12En omaro jo Aciria luloc me dul lobo ki ludito wi mony, lulweny ma gurukke woko ki jami lweny ducu, wegi aguragura, ma giriŋo ki aguragura, gin ducu awobe mabeco ma ginen mwonya mada. 13Ci aneno en doŋ oballe woko, gin anyira aryo ducu gubedo ka timo tim kwele acel-lu. 14Ento en obedo ka medde ameda ki tim kwele kwelene-ni; ci oneno cal co ma gigoro i kom ot, ki cal lubaŋa pa jo Kaldaya ma gidero woko ki raŋi makwar, 15ma gutweyo pyergi ki del, ma gin ducu guboyo wigi woko ki kitambara maboco me boyo wic; gin ducu ginen calo jo ma tye ki rwom me tic madito; meno obedo cal pa jo Babilon ma lobogi kikome aye Kaldaya. 16Cutcut i kare ma en onenogi cwinye ocako pyette i komgi, ci ooro lukwena gucito hotgi i Kaldaya. 17Ci jo Babilon gubino bote gubuto kwede i wi kitanda me mar, gubale woko ki tim me abor ma gutimo i kome, lacen ma doŋ gimiyo en onyobbe woko ki bal, ci en olokke woko ki botgi ma onoŋo cwinye ocido woko marac twatwal. 18I kare ma en omedde ki tim kwele kwelene-ni kun timo atyer ka maleŋ ma bene onoŋo bedo munero, an bene alokke woko ki bote ma cwinya ocido woko, kit macalo alokke woko ki bot laminne-ni. 19Ento en pud omedde ameda ki tim me malayane, kun po pi kare ma onoŋo en pud nyako, i kare ma en obedo ka timo tim malayane i lobo Ejipt-ni. 20Ci cwinye opyette i kom co ma gimaro tim kwele kwele, ma komgi me co obedo calo pa kana, ma pig komgi bene obedo calo pa aguragura. 21Kit meno in Okoliba ibedo ka yenyo tim me tarwaŋ ma itimo ka tinoni, i kare ma jo Ejipt gukwako kori ci gunyoŋo tunoni ma onoŋo pud ogulo agula-ni.
Lubaŋa oŋolo kop i kom lumego aryo-ni
22"Nen, mumiyo an Rwot Lubaŋa awaco boti in Okoliba, kuman ni, cwinyi doŋ ocido woko i kom pacogi ma yam imarogi-ni, abekelogi i komi, kun gia ki i kabedo ducu murumi: 23jo Babilon ki jo Kaldaya ducu, jo Pekod, jo Coa ki jo Koa, ki jo Aciria ducu kacel kwedgi. Gin ducu awobe mabeco ma ginen mwonya mada, luloc me dul lobo ki ludito wi mony, ludito ki lulweny, gin ducu onoŋo giriŋo ki aguragura. 24Ci gibibino i komi, ki yo tuŋ acam ki gadigadi lweny ki gadigadi ma otiŋo yec, ki lwak mony. Gibirumi woko dyere ki kwot ocal ki kwot bani ki otaŋ nyonyo, doŋ abimiyogi twer me ŋolo kop i komi kit macalo ŋolo kopgi tye kwede. 25Abimiyo kinigana kemi, wek gutwe-nyi malit. Gibiŋolo umi ki iti woko, ka doŋ i agikkine gibineki woko ki pala lucwan. Gibimako litino awobeni ki litino anyirani ci giwaŋogi woko makwo ki mac. 26Gibilunyo boŋo woko ki i komi ci gikwanyo jamini mabeco me wel-gu woko. 27Doŋ an abigiko tim kipyeda ki tim kwele kwele ma ikelo ki i Ejipt-ni woko. Pe ibineno jo Ejipt dok bene pe doŋ ibipo pigi matwal."
28Rwot Lubaŋa owaco kuman ni, "Nen, abimiyi woko i ciŋ jo ma idaggi-ni, i ciŋ jo ma ilokke ki botgi ma cwinyi ocidc woko. 29Kit macalo gidagi-ni gibimayo jamini ma itiyo tic pire-gu woko ducu, ci gibiweki idoŋ munero, nono laboŋo gin mo; gibinyuti woko ka maleŋ i waŋ dano ma noŋo itye munero calo malaya, Tim kipyedani ki tim kwele kweleni 30aye ma okelo can man i komi, pien itimo abor ki lurok, ci inyebo komi woko ki cal jogigi. 31In doŋ ilubo kit lameru, pi meno abiketo can acel-lu ma aketo i kemo-ni i komi." 32Rwot Lubaŋa owaco kuman ni,
"Ibimato kikopo pa lameru kikopone lac dok iye tut.
Dano binyeri kun gicayi acaya,
pien kikoponi opoŋ woko ligwik.
33Ibimer woko ci ibedo ki cwercwiny,
pien kikopo me lworo ki balle pa piny,
en aye kikopo pa lameru Camaria.
34Ibimato gin ma i i kikopo ci icwiyo ducu, ibiputo yet wii,
ka doŋ ibiŋolo tunoni ki ŋinyoŋinyo kikopo ma oto-ni.
Pien an Rwot Lubaŋa doŋ atyeko loko." 35Pi meno Rwot Lubaŋa owaco kuman ni, "Kit macalo wii doŋ owil woko i koma, dok bene doŋ ityeko bola woko yo ŋeyi, pi meno myero doŋ icir gin mua ki i tim kipyedani ki tim kwele kweleni."
36Rwot owaco bota ni, "Wod pa dano, tika ibiŋolo kop i kom Okola ki Okoliba? Ci tuc botgi gin me kwer ducu ma gin gutimo. 37Gubedo ka timo abor dok bene guneko dano, gutimo abor ki cal jogigi-ni, dok bene litino awobegi ma gin kikomgi gunywalo kweda gutyero woko bot cal jogi me bedo camgi. 38Medo i kom meno gin dok gutimo gin magi: gubalo kabedona maleŋ i nino acel, dok bene gupyedo ceŋ cabitta. 39Ka doŋ guneko litinogi me gitum ci gutyero bot cal jogigi, en i nino acel-lu gua gubino kwede i kabedona maleŋ ci gupyedo woko. Doŋ inen, man aye gin ma gutimo i oda.
40"Gin bene gucwalo lukwena bot jo ma tye ka mabor ni gubin, ci nen, gubino. Ilwoko komi woko pigi, ka iwiro waŋi, dok bene idero komi woko ki ruk me deyo. 41Ci ibedo i wi kitanda me deyo, kun meja bene doŋ giketo ka kenyo ma gipeto kitambara maber woko i wiye, ci iketo iye odok ecetana ki moona. 42Woo pa lwak dano ma gutoyo tokgi ata onoŋo owinnye bote, io ma gubedo ka wo-ni onoŋo lumero me nino ducu-ni ma gikelogi ki i tim aroo. Guketo ogul i ŋut ciŋ mon, ki lalukana mabeco atika gurwako i wigi. 43Ka doŋ awacci, Co pe gitye ka timo abor ki dako ma doŋ oti oloc woko ma oŋiyo woko ki tim kwele kwele-ni? 44Pien gucito bote gubedo kwede, kit macalo co gicito bot dako ma malaya ci gibedo kwede-ni, Kit meno bene gucito bot Okola ki Okoliba ka timo tim kipyeda. 45Ento jo ma kitgi atir biŋolo kop i kom gin mon ma lutim abor ki mon ma lunek dano-gu, pien gutimo abor kun gineko dano bene."
46Rwot Lubaŋa owaco kuman ni, "Kel mony obin olweny i komgi wek komgi omyel ki lworo madwoŋ dok giyakgi woko. 47Ci mony bicelogi ki gweŋ dok gibitonogi woko ki pala lucwan, gibineko awobegi ki anyiragi woko, kun bene giwaŋo odigi woko ki mac. 48Doŋ abityeko tim me tarwaŋ woko ki i lobo man, wek mon ducu guwiny cik ma acikowu kwede, pe gutim tim me tarwaŋ kit macalo wun doŋ wutimoni. 49Abiketo can i komwu wun lumego aryo-ni pi timwu me tarwaŋ, dok bene wubilimo can malit pi balwu marac atika pi woro cal jogi, Ci doŋ wubiŋeyo ni an aye a Rwot Lubaŋa."


2 Tekwaro 24:25
25Ka jo Ciria gua woko ki bote, gubwoto en ma doŋ guketo ret marac twatwal i kome, Luticce gupiro lok i kome pi culo kwor pi remo pa wod pa ajwaka Yekoyada, ci guneke woko i ot i wi kitandane. En oto kit meno, ci giyike i gaŋ kal pa Daudi, ento pe giyiko en i Lyel pa luker.


Ejekiel 43
Rwot odwogo i ot pa Lubaŋa ki deyone
1Lacen dok dano-nu okela wa i dogcel ma okemo yo tuŋ wokceŋ. 2-Nen, deyo pa Lubaŋa pa Icrael oa ki yo tuŋ wokceŋ, kun mor calo mor pa pii ma corre; omiyo lobo obedo ka ryeny aryenya ki deyone. 3Dok aneno ginanyuta ma obedo rom ki ginanyuta ma yam aneno ma onoŋo Rwot obino ka jwero gaŋ woko-ni, dok bene obedo calo ginanyuta ma yam aneno i ŋet kulu Kebar-ni. Ci cutcut apoto aryebbe woko piny. 4Deyo pa Rwot okato ki i dogcel ma tye yo tuŋ wokceŋ ci odonyo i ot pa Lubaŋa.
5Ci Cwiny pa Rwot otiŋa woko malo, okela i dyekal me ot pa Lubaŋa ma i iye; ci aneno deyo pa Rwot opoŋo ot pa Lubaŋa woko. 6I kare ma onoŋo dano-nu pud ocuŋ ka ŋeta, awinyo ŋat mo tye ka lok kweda ki i ot pa Lubaŋa, 7kun wacca ni, "Wod pa dano, man aye kabedo ka ma komkerra bedo iye, dok bene en aye kabedo ka ma ateno iye tyena; en aye ka ma abibedo iye i kin jo Icrael matwal. Doŋ jo Icrael, nyo lukergi, pe gibimedde ki balo nyiŋa maleŋ-ŋi, kun giwoi o lubaŋa mukene nyo gucibo gin me po lukergi mogo ma doŋ guto woko-gu. 8Lukergi yam guyubo doggolagi okemme ki doggolana ki dok guketo yat doggolagi okemme ki mera, man omiyo doŋ tye cel acel keken ma opoko kinwa kwedgi. Gubalo nyiŋa maleŋ-ŋi ki gin me kwer-gu ma gutimo, omiyo kiniga omaka atyekogi woko liweŋ. 9Kombeddi doŋ myero gukwany cal lubaŋagi-gu gubol woko, ki gin me po lukergi ma yam doŋ guto woko-gu, gubol woko ka mabor ki ka ŋeta, ci an abibedo i dyegi matwal."
10Ci Rwot dok omedde ki lokke owacca ni, "Wod pa dano, tit kit me ot pa Lubaŋa bot jo Icrael, tit botgi kit ma nen kwede ki kit yubbe, wek omi lewic omakgi pi balgi. 11Ka doŋ ineno lewic omakogi pi bal ducu ma yam gutimo, ci doŋ itit botgi yub ma gigero ki ot pa Lubaŋa-ni, kit ma gigero kwede doggolane me donyo ki dogcel ka ma gikato ki iye ki ka ma gidonyo ki iye, ki kit ma gedo me ot pa Lubaŋa ducu ocuŋ kwede, Dok bene imi guŋe kit me lubo cikke ducu, ki gin ma Rwot ociko ducu; co woko piny i nyimgi ma gin bene gineno, wek omi gin gugwok dok guti gin ma giciko ducu kun gilubo cik ducu. 12Man aye cik me ot pa Lubaŋa: Kabedo ducu murumo ma tye i wi got bibedo kabedo maleŋ makato ducu. Man aye cik me ot pa Lubaŋa."
Keno tyer
13-Magi aye kit pim ma gipimo kwede keno tyer, kun gitiyo ki gin me pimo piny ma rom ki kit macalo gipimo kwede ot pa Lubaŋa-ni, Ka ma orumo te tedi me keno tyer wo ko ducu onoŋo tye futi acel ki incic aboro, ki lacce bene futi acel ki incic aboro, ki rii ma tye ka wiye borre romo incic apar. Meno aye bor me keno tyer tuŋ malo. 14Dul kom keno tyer ma pinnye makato ducu onoŋo borre romo futi adek. Dul mukene ma lubo onoŋo giketo ocun cen manok tuŋŋi ki tuŋŋi oromo futi acel ki incic aboro, ki borre onoŋo romo futi abiro. Ki dul mukene ma tye i wi meno ma giketo ocuŋ cen manok tuŋŋi ki tuŋŋi oromo futi acel ki incic aboro. 15Meno aye wi keno tyer ka ma giwaŋo iye gitum awaŋa; onoŋo borre bene romo futi abiro. Ten keno aŋwen-gu ducu onoŋo giboco gikato wi keno tyer mukene-gu ducu. 16Wi keno tyer onoŋo tye latwoke aŋwen ma romrom, ma twoke acel acel onoŋo romo futi pyeraryo. 17Ki dul ma i dyere bene onoŋo obedo latwoke aŋwen, ma romrom, ma acel acel onoŋo romo futi pyeraryo wiye adek; ki rii ma giketo orumo ducu borre onoŋo romo incic apar. Tedi te re onoŋo lacce ducu romo futi acel ki incic aboro, Ki rwom me cito malo i kom keno tyer onoŋo tye yo tuŋ wokceŋ.
Kwero keno tyer wek obed maleŋ
18Rwot Lubaŋa dok owacca kuman ni, "Wod pa dano, magi gin aye cik me keno tyer: Ka doŋ gityeko gerone me tyero lee me gitum awaŋa i wiye ki pi coro remo i kome, 19ci ibimiyo twon me gitum pi bal bot ajwagi ma gin Lulevi ma gin jo me dog ot pa Jadok, ma gibino cok kweda ka tic bota. 20Ibikwanyo remo mogo ki i kom remo pa twon ca, ci iket i ten keno tyer aŋwen-gu ki i kom twok doge aŋwen, ka dok i kom rii ma giketo orumo woko-ni, Meno aye kit macalo ibilonyo kwede keno tyer wek obed maleŋ, imiyo bedo laboŋo bal mo i kome. 21Dok bene ibikwanyo twon me gitum pi bal, gibiwaŋo woko i kabedo ma giyero ma i ŋet ot pa Lubaŋa, ki yo tuŋ woko me kabedo maleŋ. 22Ka dok i kom nino me aryone ibityero nyok dyel ma kome pe ki mwonyo me gitum pi bal, ci gibilonyo keno tyer bene kit meno macalo gikwoŋo lonyo ki twon-ni. 23Ka doŋ ityeko lonyone, ci doŋ ibityero twon ma kome pe ki mwonyo ki nyok romo ma gikwanyo ki i kin lwak romi ma kome pe ki mwonyo. 24Ibityero bot Rwot, ki ajwagi gibikiro kado i komgi ka doŋ gicako tyerogi bot Rwot macalo gitum awaŋa. 25Dok ibimiyo dyel pi nino abiro me gitum pi bal, kun i nino acel acel noŋo imiyo dyel acel. Dok bene gibimiyo twon ki nyok romo ma gikwanyo ki i kin lwak romi ma kome pe ki mwonyo. 26Gibityero gitum lakwany bal pi keno tyer pi nino abiro kun gilonyo, dok gikwero bene. 27-Ka doŋ gutyeko nina magi abiro, ci doŋ cakke i nino me aborone cito kwede anyim, ajwagi gibityero gitum awaŋawu ki gityer lakwecwiny i kom ke no tyer, ci an abigamowu, An Rwot Lubaŋa doŋ atyeko loko man."


Jeremia 3:8
8Kadi bed Juda oneno ni laminne Icrael obedo ka timo abor twatwal i nyima, en gin mumiyo yam aryeme woko kun amiyo bote waraga ma nyuto ni doŋ apokke woko kwede, ento Juda lacarcar-ri pe obedo iye ki lworo mo wacel. En bene ocito obedo ka timo tim me kwele kwele.


Esta 3:7
7I dwe mukwoŋo, ma en aye dwe me Nican, i mwaka me apar wiye aryo me loc pa kabaka Akacwero, gicako bolo kwir ma gilwoŋo ni Pur i nyim Aman nino ki nino, Gibedo ka bolone dwe ki dwe, nio ka ogik i kom dwe me apar wiye aryo, ma en aye dwe me Adar.


Lulevi 20
Can ma gibiketo i kom jo ma turo cik mapatpat
1Rwot owaco bot Moses ni, 2"Wac bot Icrael ni, Dano mo ma i kin jo Icrael, nyo labedo ma bedo i kin jo Icrael, ma omiyo latinne mo bot jok Molek gibineko woko; lwak gibicele woko ki got. 3An kikoma abiketo waŋa i kom dano meno, abimiyo waŋe rwenyo woko ki i kin lutugi, pien omiyo latinne bot jok Molek, kun obalo kwede kabedona maleŋ, dok opyedo nyina maleŋ. 4Ka lwak pe guyabo wangi i kom dano meno kun en miyo latinne mo bot Molek, ce pe gumedo ki neko en, 5ci abiketo waŋa i kom dano meno ki i kom doggolane abimiyo waŋe rwenyo woko ki i kin lutugi, en kacel ki jo ducu ma gilube pi woro jok Molek ki tim kwele kwele.
6"Ka dano mo olokke odok bot lukor tipo ki megi jogi kun lubogi pi tim kwele kwele, abiketo waŋa i kom dano meno, abimiyo waŋe rwenyo woko ki i kin lutugi. 7Wulonnye kekenwu wubed maleŋ, pien an a Rwot Lubaŋawu. 8Wugwok cikka wucobgi, pien an a Rwot ma alonyowu wudoko maleŋ. 9-Dano mo ma oceno wonne nyo minne gibineko woko; en otyeko ceno wonne nyo minne, remone dok i wiye.
10-"Ka dano mo otimo abor ki dako pa lawote, laco ki dako ma gutimo abor-ri gibinekogi woko. 11-Dano ma obuto ki ci-wonne, noŋo oketo lewic i kom wonne; gibineko gin aryo ducu, remogi dok i wigi. 12-Ka dano mo obuto ki ci-wode, gibineko gin aryo ducu, pien gutimo k ir, remogi dok i wigi. 13-Ka dano mo obuto ki laco macalo dako, gin aryo ducu gutimo gwok, gibinekogi woko, remogi dok i wigi. 14-Ka dano mo onyomo dako ci ododo ki bedoki minne bene, meno kipyeda; gibiwaŋogi woko ki mac, en ki gin mon aryo ducu, wek kipyeda pe obed i kinwu. 15-Ka dano mo obuto ki lee, gibineko woko, dok wubineko lee meno bene. 16Ka dako mo onyiko cok ki lee ce obedo kwede, wubineko dako-nu ki lee meno; gibinekogi woko, remogi dok i wigi.
17-"Ka dano mo otero laminne, kun nya pa wonne nyo nya pa minne, ce en oneno nyime, ki nyako bene oneno kome, meno lok me lewic atika, wangi birwenyo woko ki i kin lutugi. En obedo ki laminne, bal bidok i wiye. 18-Ka dano mo obuto ki dako ma tye ki kwer, ci obedo kwede, noŋo en pe oworo remo pa dako ma cwer, dako bene lewic pe omako pi remone ma cwer-ri; gin aryo ducu wangi birwenyo woko ki i kin lutugi. 19-Pe ibed ki lamiŋ meni nyo lamiŋ woru, pien meno noŋo ibedo ki watti; balgi bidok i wigi. 20Ka dano mo obuto ki ci-omin wonne, obedo kwede, meno no no oketo lewic i kom omin wonne; balgi bidok i wigi, gibito laboŋo latin mo. 21-Ka dano mo obedo ki ci-ominne, meno otimo kir; noŋo okelo lewic i kom ominne; gibito laboŋo latin mo.
22"Pi meno wumak cikka ducu, ki gin ma aŋolo ducu, wucobgi, wek lobo ma atye ka terowu iye-ni pe oŋokwu woko. 23Wun pe wulub kit pa lurok ma atye ka ryemogi woko i nyimwu-ni; pien gin gutimo gin magi ducu, mumiyo iya okwerogi woko. 24Ento atyeko waco botwu ni, 'Wubileyo lobogi, abimiyo botwu me bedo mewu, lobo ma mol cak ki moo kic.' An a Rwot Lubaŋawu ma apokowu woko ki i kom rok mukene. 25Mumiyo myero wupok kin lee ma gilony ki lee makeni, ki i kin winyo makeni ki winyo ma gilony. Pe wuballe wudok gin me kwer pi lee, nyo pi winyo, nyo pi gin mo ma corre i wi lobo, ma an doŋ atyeko pokone woko pat, ni obed keni botwu. 26Wubed jo maleŋ pira, pien an Rwot aleŋ, doŋ atyeko pokowu woko ki i kom rok mukene ducu, wek wubed jona.
27"Laco nyo dako mo ma lakor tipo nyo ma min jok gibineko woko; gibicelo woko ki got, remogi bidok i wigi."